Nafarroako egoitzetako erabiltzaileen senideek "Zainduz" aurkeztu dute\nEgoera "jasanezina" dela uste dute eta beren senideen eskubideak defendatzeko helburuarekin, Zainduz elkartea sortu dute Nafarroan.\nSergio Gomez eta Mikel Auza bozeramaileek agerraldia egin dute hedabideen aurrean, eta, dagoeneko, Iruñea, Burlata, Barañain, Noain, Lizarra, Tafalla edo Tuterako senitartekoak daude bertan, "Ezin dugulako onartu pandemia batek familiengan hondamenak egitea, erakundeen babesgabetasunagatik".\n"Aurrekontuen murrizketek, zerbitzuen pribatizazioak, langile faltak, lan baldintzen prekarietateak eta erakundeek ikuskapen lanak uzteak zerbitzuen kalitatea hondatu dute", zehaztu dute.\nEgungo koronabirus pandemiak agerian utzi ditu gabezia horiek, "Egoitza isolamendu zentro bihurtu baitute, eta bertan erabiltzaileen eta langileen eskubideak urratzen dira. Egoitzen itxierak tratu txar instituzionalak ekarri dizkie gure nagusiei ", zehaztu dute.\nHala ere, isolamendu hori gorabehera, "Hainbeste kutsatze eta heriotza gertatzen dira, eta informazioaren opakutasuna ere bai".\nHalaber, salatu dutenez, "Administrazioen pribatizazio eta ekonomizatze asmoek merkataritza irizpideetan oinarritutako negozio eta irabazi eredua ekarri dute, batez ere errentagarritasun ekonomikoa bilatzen duena".\nGainera, "Osasunbidea egoitza pribatu eta/edo itundu bakoitzean ere ez da osasun-kontrola eta -jarraipena egiten ari", eta horri esker, "Egoitza horiek laguntza pribatua ematen dute, argi eta garbi, prekarioa. Horrek guztiak egoiliarren osasuna larriki hondatzea dakar ".\nHori dela eta, "Osasunbideko langile eta erabiltzaileekin bat egiten dute, eta lehen mailako arretarako baliabide gehiago eskatzen ari dira Nafarroa osoko osasun zentroetan eta auzoetan". Zentro horien ustez, "Egoitzetan, eguneko zentroetan edo etxeetan zaintzen bizi diren adinekoen beharrei erantzun behar zaie".\nHalaber, "Laguntza psikologikoa eta emozionala ezinbestekoa den egoitzetan unitate sozio-geriatrikoak eta soziosanitarioak derrigortzea" eskatzen dute, "Irizpide argiekin eta banakako arreta-planekin".\nAdinekoen egoitzetako erabiltzaileen senideek salatu dutenez, "Ez daukagu azalpen bakar bat ere zergatik gertatzen den hori egoitzetan, zergatik adinekoek eta haiek artatzen dituztenek jasan behar dituzten aurreikuspenik ezaren eta kudeaketa txarraren ondorioak. Ez dugu ulertzen hainbeste heriotza gertatu ondoren erakunde bakar batek ere bere jardunaren hausnarketa autokritikoa egin izana. Aitzitik, pozik daude gauzak ondo egin dituztelako, eta ez da familiakoekin edo langileekin ezer kontatzen. Defizit demokratiko handia "lelopean.\nDefizit horren aurrean, "Pandemiari aurre egiteko hartzen diren neurri eta protokoloen ebaluazioan eta bisiten eta irteeren kudeaketan" parte hartu nahi dutela adierazi dute. Gainera, elkarrizketa eta gizarte-eragileen parte-hartzearen bidez, Administrazioari eskatu diote "mendekotasuna artatzeko egungo eredua alda dezala, izaera unibertsaleko gizarte- eta osasun-zerbitzuen sare publikoa sustatuz, partaidetzazko hurbilekoa eta arreta duina eta kalitatezkoa duena, sistema osoaren kontrol zorrotza eramanez".\nEgoera horiek salatzean egoitzen errepresaliak ematen direla ere salatu dute, baina ez daude onartzeko prest, eta "gabezia eta gabezia guztiak agerian uzten jarraituko dugu. Era berean, prest gaude erakundeen aurkako neurri legalak hartzeko, gure adinekoen osasunaren negozioan konplizitatea dutelako".\nEgoera hori Nafarroan zehar gertatzen dela uste dutenez, mendekotasuna duten adinekoen senideak antolatzaileengana animatzen dituzte eremu eta egoitza guztietan eta garatzen dituzten ekimenetan parte hartzera. Hala, hilaren 27an, Iruñeko kondestableak batzar irekia egingo du gai horiek guztiak aztertzeko. Eta elkarte berriarekin harremanetan jartzeko, euren helbide elektronikoa eman dute: zainduz.cuidando@gmail.com.


Eneritz Borinaga: "Indarrak agortzen zaizkizunean, estrategia da salba zaitzakeen bakarra" — Gaztezulo\nEneritz Borinaga: "Indarrak agortzen zaizkizunean, estrategia da salba zaitzakeen bakarra"\nEneritz Borinaga: "Indarrak agortzen zaizkizunean, estrategia da salba zaitzakeen bakarra" https://www.gaztezulo.eus/albisteak/eneritz-borinaga-indarrak-agortzen-zaizkizunean-estrategia-da-salba-zaitzakeen-bakarra https://www.gaztezulo.eus/albisteak/eneritz-borinaga-indarrak-agortzen-zaizkizunean-estrategia-da-salba-zaitzakeen-bakarra/@@download/image/eneritz_borinag_1389190377.jpg\nTestua: Aitor Abaroa, Argazkiak: Galder Izagirre\nBi urte eskasean Euskal Herriko boxeoan erreferente bihurtzeko denbora izan du Eneritz Borinagak. EAEko txapelduna da boxeo olinpikoan, 54 Kg. arteko kategorian.\nErandion eta Urdulizen entrenatzen dira Basakick taldeko boxeolariak. Guk Urdulizko Iparralde Kiroldegian egin dugu hitzordua Eneritz Borinagarekin (Plentzia, 1988). Kirol instalakuntzetan dagoen giroa ikusita, ez dirudi 3.600 biztanle pasatxotako herria denik. Frontoian gaztetxoak pilotari ematen, probalekuan sokatiralariak beroketa ariketak egiten, igerilekua beteta... Herri askotako biztanleek nahi lukete horrelako kirol aukera euren kiroldegian.\nEskularru kolpe hotsik ez da entzuten ordea. Ate batetik barrena eskaileretan behera eraman gaitu Eneritzek, behinola biltegia izango zenaren lekura. Eta han bai, entzuten dira boxeo kolpe samur batzuk, pisuak altxatzeko dauden hiruzpalau makinetatik haratago. Hala ere, kolpeen gainetik entzuten direnak umeen barreak dira, korridore luzean zehar, hainbat tatamiren gainean, bi neska entrenatzaileren esanetara ukabilak luzatzen ari diren gaztetxoenak. Ahalik eta gutxien molestatuz, eskuak zintaz babestu bitartean lehenik, eta eskularruak jantzita ariketa ezberdinak egiten gero, Eneritzi argazkiak egin dizkio Galder Izagirrek. Eta konturatu orduko, jolasean ari ziren umeen lekua hartu du neska-mutil gazte talde zabal batek. Disziplinaz, irakasleak adierazitako mugimenduak egiten ari dira ispilu aurrean, dantza klase batean egingo luketen antzera. Binaka jarri dira ostean, eta orduan bai, kolpe hotsak, eta hatsak, sendotu dira. Lasaitasun bila igo gara gora.\nFutbolean zazpi urtez aritu nintzen, gero snowboardari ekin nion, baina belaunean min hartu nuen, eta orduan erabaki nuen boxeoa probatzea, eta Basakicken sartu nintzen. Entrenatzea beste asmorik ez nuen, baina otsailean hasi eta uda heldutakoan entrenatzaileak intergym bat egitea proposatu zidan. Intergyma entremenduaren eta borrokaren erdibideko zerbait da, ez da indar guztia erabiltzen, eta ez dago irabazlerik. Baietz esan nion. Hori irailean izan zen, eta abenduan lehenengo borroka egin nuen.\nNolako da zure ohiko entrenamendua?\nNormalean borroka bat prestatzera bideratzen dira entrenamenduak, eta egun bakoitzean gauza ezberdinak lantzen ditugu. Ia beti errepikatzen dena zakuarekin entrenatzea da, hori da nire ustez gogorrena, eta bestela pisuak altxatzea, korrika egitea, igeri egitea, eta abdominalak eta flexioak. Labur esanda, ariketa kardiobaskularra, pisuak altxatzea eta zakua. Hori alderdi fisikoari dagokionez. Baina alderdi teknikoak ere berebiziko garrantzia du, eta beraz, teknika landu eta borrokarako taktika prestatzeko entrenamendu saioak ere egiten ditugu.\nZakuarekin entrenatzea baino dibertigarriagoa izango da beste batekin entrenatzea, ezta?\nBai, eskuzorroak erabilita binaka ere entrenatzen dugu. Baina desabantaila bat du, eta zera da, eskuzorroak dituena aditua izan behar dela, zuk gogor jo eta ganoraz entrenatu ahal izateko. Baina aditu batekin entrenatzerik baduzu, ezin egokiagoa da, borrokaren simulazioa egiteko egokia baita. Nire borrokak bi minituko lau asaltokoak izaten dira, eta horren simulazioa egiten dut, batzutan zakuarekin eta besteetan eskuzorroekin.\nGantxoa, krotxeta... izen teknikoak ikasteko ikastaro teorikorik egin behar al da?\nEz, praktikarekin ikasten da. Are gehiago, lehenengo egunean jada kolpe guztiak zein diren ikasten duzu, ez dira asko eta: zuzena, krotxeta, gantxoa eta gantxo eta krotxearen erdibidekoa dena, hook bezala ezagutzen dena.\nBoxeoa pisuaren arabera mailakatzen da. Zu zein tartetan sartzen zara?\nEmakumezkoetan, amateurretan, 51 eta 54 kilo artekoan nago nik, oilar kategorian. Azpitik, 48 eta 51 kilo artekoa, euli kategoria da, eta gainetik, 54 eta 57 artekoa, luma kategoria. Kontua da norberari komeni zaionaren arabera erabaki behar dela zein pisutan sartu. Niri oilar kategorian lehiatzea komeni zait, neskak nire altuerakoak direlako. Goragoko mailetan altuagoak dira, beso luzeagoak dituzte, eta beraz, nik eurei kolpeak sartzea zailagoa da. Nire gorpuzkeragatik asko kostatzen zait 54 kilotik gora ez joatea, eta txarto pasatu izan dut mugan mantentzeko, baina lehiaketari begira komenigarria zait. Norbere ezaugarri fisikoen arabera aukeratzen da tartea, eta baita momentu horretan zure tartean edo goian eta behean nor dagoen kontuan hartuta ere. Ziur badakizu goragoko mailan garaituko ez duzun norbait dagoela, komeni zaizu pisua jaistea eta beheko mailan aritzea, adibidez.\nIndarra izatea garrantzitsua da, baina bizkortasuna ere bai, ezta?\nArgi dago pisuak altxatuz entrenatzea beharrezkoa dela, baina ez zara pasatu behar. Bolumen handia hartzen baduzu, nire kideei gertatu izan zaie, bizkortasuna galtzen duzu, eta ondorioz borrokarako ez duzu zeure burua ondo ikusten. Hobeto da muskulu-masa pixka bat gutxiago izatea, bizkortasuna beharrezkoa baita.\nLanbidez fisioterapeuta zara. Norbere gorputza ondo ezagutzea ere garrantzitsua izango da, ezta?\nBai, boxeoan gorputza beti mugan daukagu. Ia egunero entrenatzun dugu, astean sei aldiz, asko da, eta garrantzitsua da bakoitzak bere mugak non dituen jakitea, batez ere, lesioak ekiditeko. Ia ezinezkoa da borroka batera arazorik gabe heltzea, beti izango duzu zerbait. Nire puntu ahula adibidez belauna da, eta besteren batek eskumuturrean izango du mina, edo zaintiraturen bat... Ondorioz, ahalik eta ondoen egoteko, entrenatzaileak jartzen dizun entrenamenduari zorrotz kasu egitea da gakoa, zure baliabideetatik haratago joan ez zaitezen mugatuta dagoelako. Batzutan pentsatzen duzu oso ondo zaudela, eta gehiago entrenatuz gero hobeto helduko zarela borrokara. Baina hori ez da egia.\nGogoratzen duzu zure lehenengo borroka?\nBai, Gasteizen izan zen duela urtebete. Aurkaria ni baino handiagoa zen, ziur aski sekula izan dudan aurkaririk handi eta altuena. Gerora izandako borroketan agian buelta gehiago eman dizkiot buruari, ringean bertan ere pentsatzeko beta gehiago izan dut, baina lehenengo borroka hartan, ringera igo eta boxeatu besterik ez nuen egin, ezertan pentsatu gabe. Nik asko gozatu nuen, baina nire aitak oso txarto pasa zuen...\nBoxeolariaren helburua aurkaria KO utzita borroka irabaztea dela esan daiteke. Ziur filmetan ikusten dena baino zailagoa dela.\nOso zaila da, ezohikoa. Asko entrenatu eta prestatu behar duzu, erne egon eta ukabila sartzen dizunean bizkor ibili, tartea aurkitu eta zuk kontrako kolpea sartu hutsunea dagoen lekutik. Eta ez hori bakarrik, lurrera erortzeko, gainera, puntu justuan jo behar duzu. Jendeak beharbada usteko du boxeoan kolpeak bata bestearen ostean ematearen ondorioz erortzen dela aurkaria, baina ez da horrela, kolpeak ez dira botatzearren botatzen, asko pentsatu behar duzu.\nZenbateko garrantzia du orduan indarrak edo erresistentziak, eta zenbatekoa teknikak edo estrategiak?\nNire ustez garrantzitsuena mugikortasuna da, hankekin ondo ibiltzea, segundo bakar batean ere leku berean ez egotea. Horretaz gain, teknika eta estrategia ere oso garrantzitsuak dira. Kontua da indarrak agortzen zaizkizunean, fisikoak ez dizunean gehiagorako ematen, estrategia dela salba zaitzakeen bakarra. Adibidez, pisuan sartzeko jan gabe joan bazara borrokara, burukomina badaukazu edo gripe pixka bat, ez dakizu indarrek egun horretan noraino lagunduko dizuten. Baliteke aurreko entrenamenduetan bikain aritu zara, baina momentu horretan ez zaude ehuneko ehunean. Egun horretan borroka erdian indar gabe, hutsik geratzen bazara, estrategia egokirik gabe galduta zaude.\nNoizbait lehiakideren bati koska egin diozu, edo gogorik izan duzu horrelakorik egiteko?\nEz, ez. Horrelako gauzarik ohikoena burukadak izaten dira, agian gehiegi jaitsi duzulako burua, edo bi aurkariek altuera ezberdina dutelako. Baina ez da ohikoa, Mike Tysonek egindakoa salbuespena da.\nEAEko txapelduna zara boxeo olinpikoan zure pisuan. Helburu bat lortu duzu?\nBeno, egia esan Bizkaiko eta Euskadiko txapelduna izan naiz, baina borroka bana bakarrik eginda, eta bi kasuetan neska beraren kontra. Hala ere, lehen borroka egin nuenetik urtebete baino ez da pasa, eta beraz, pozik nago. Mutilen kasuan, hiru edo lau borroka egin behar izaten dituzte titulu bera lortzeko, baina beno, nik lortutakoak ere badu bere meritua. Azken finean, eurek beste entrenatu dut, asko sufritu dut, eta uste dut horrek ere merezi duela errekonozimendua.\nEzberdintasunik badago nesken eta mutilen konpetizioen artean?\nEzberdintasun nagusia iraupenean dago. Boxeo olinpikoan, adibidez, nesken borrokak bi minutuko lau asaltokoak dira, eta beraz, estrategiara zuzenduta dago gehiago alderdi fisikora baino. Mutilen boxeo olinpikoan aldiz, hiru minutuko hiru asalto izaten dira. Jendeak pentsa dezake minutu bakar bat gehiago izatea ez dela garrantzitsua, baina aldea sekulakoa da. Minutu bakar hori oso oso gogorra da. Nik normalean hiru minutuko saioak eginez entrenatzen dut, eta asko nabaritzen da. Gizonezkoen eta emakumezkoan arteko gaitasun ezberdinatsunetara egokituta daude konpetizioaren ezaugarriak.\n[Emakumezkoen boxeoa 2012ko Londresko Joko Olinpikoetan izan zen lehen aldiz kirol olinpikoa. Gizonezkoena, aldiz, 1904tik.]\nNolakoa da gimnasioan mutilekin duzun harremana? Babesten zaituztela uste duzu?\nBabestu... ez pentsa, oso gogor jotzen naute! Basakicken lehiatzen ari den neska bakarra naiz, eta eurekin entrenatzen dut, baina egia da oso ondo zaintzen nautela, eta oso harreman ona dugu denon artean. Ez daukat kexatzeko arrazoi bakar bat ere.\nEta entrenatzailearekin nolakoa da harremana? Suposatzen dut boxeoan berebiziko garrantzia duela.\nBi entrenatzaile dauzkat, eta argi dagoena da eurak borrokaren momentuan nirekin ez baleude, ez nintzatekela berdin lehiatuko. Entrenatzaileak motibatu egiten zaitu, eta batez ere, oso ondo ezagutzen zaituenez, badaki momentu bakoitzean nola zauden. Oso harreman ona dugu, konfidantza handikoa.\nHurbilago dago lagunetik, entrenatzailetik baino?\nBaliteke. Orain nire entrenatzaileak nire bizitza sozialean oso garrantzitsuak dira, nire bizitza asko aldatu baita boxeoan hasi nintzenetik. Nire lana boxeoaren arabera antolatzen dut, lagunak oso gutxi ikusten ditut, amarekin, aitarekin eta ahizparekin oso gutxi egoten naiz, eta gainera, etxera heltzen naizenean guztiz nekatuta nagoenez ez dut inorekin berba egin nahi izaten. Azkenean nire bizitza soziala gimnasioan egiten dut, eta polita da. Baina era berean, konpromiso handia ere eskatzen du, nik eurekiko eta eurek nirekiko.\nEuskaldunak boxeozaleak gara?\nEsaten dutenez, boxeoa azken urteetan oso geldirik egon da hemen, baina orain berriro ere hazten ari da. Ekitaldi piloa antolatzen dira, eta jendea ikustera joaten da. Gainera, giro oso ona dago boxeoaren inguruan. Jendeak uste dezake giro makarra edo dagoela, baina ez da egia, inondik inora. Adibidez, Urdulizen antolatu genuen azken ekitaldira gurasoak haurrekin etorri ziren, umeak inguruan jolasten ikus zenitzakeen, giro oso ona dago. Gainera borroka bakoitza amaitzen denean lehiakideek elkar besarkatzen dute beti, eta kiroltasuna da nagusi.\nEuskal Herrian ETBko 'Boxeo izarrak' saioa erreferente izan da, eta jarraitzaile finak ditu. Zuk telebistan boxeoaren jarraipenik egiten duzu?\nNohizbehinka ikusten ditut boxeo borrokak telebistaz, baina egia da ez dudala sekulako zaletasunik, ez nahiz Interneten egunero boxeoaren inguruko informazioa kontsultatzen aritzen. Borroka baten aurretik, agian, ikusten ditut borroka jakin batzuk, motibatzeko, baina bestela ez gehiegi.\nBoxeolaria pertsona biolentoa dela uste duenari zer esango zenioke?\nNire kasua adibidetzat hartzeko. Ni ez naiz batere pertsona biolentoa, unibertsitate ikasketak ditut, lan normala daukat, ikasten jarraitzen dut, eta kirol hau praktikatzen dut futbola, eskubaloia edo saskibaloia praktikatzen duen beste edozein gaztek bezala. Topiko horiek baztertu egin behar ditugu. Aurreiritziz jositako berbak esan aurretik, hurbil daitezela gimnasio batera, han dagoen jendea ezagutu dezatela, neska zein mutil, adin ezberdinetako jendea, umeak ere bai, eta gero eman dezatela iritzia.\nBai, ume eta gazte asko ikusi dut. Zein adinekin hasten dira?\nHiru edo lau urtetatik aurrera jada has daitezke kirola ezagutzen. Kontuan hartu boxeoa eskola kirolean ere sartu dutela. Azken finean, ez du judoa edo taekwondoa praktikatzearekin apenas ezberdintasunik. Boxeoa oso aberatsa da umeentzat, adibidez psikomotrizitatea eta elastikotasuna asko lantzen dira. Eta umeek oso ondo pasatzen dute, jolas asko egiten dituzte. Gaztetxo horietatik aterako dira benetako gerlariak. Nik hamaika urteko lehengusina bat dut, eta jarraitzen baldin badu, oso maila altua lortuko du. Sokarekin saltoak egiten ikusten dituzu eta konturatzen zara zein onak diren. Jarraitzen badute nik ez daukat zereginik euren aurka.\nAldiz, zu 23 urterekin hasi zinen boxeoan. Edozein adin izan daiteke egokia?\nBai, gustuko baldin baduzu eta serio hartzen baduzu, bizitzako beste edozein arlotan bezala, gogoa jarrita nahi duzuna lor dezakezu.\nZergatik animatuko zenituzke gazteak, eta batez ere, neskak, boxeoa praktikatzera?\nAlde batetik, oso kirol fisikoa delako, gorputza forman eta osasuntsu izateko paregabekoa da, indartsu jartzen zaitu. Bestetik, norbere buruarekin konfidantza izaten ere laguntzen du. Eta garrantzistuena, oso ondo pasatzen da. Oso kirol konpletoa da, denetik dauka. Jendea probatzera anima dadila, frogatzen duenak gustuko izango duela zalantzarik ez dut eta.\nLiburu bat: Le Petit Prince (Antoine de Saint-Exupéry, 1943).\nFilm bat: Pulp Fiction (Quentin Tarantino, 1994).\nAbesti bat: Stairway to Heaven (Led Zeppelin).\nMiresten duzu... Ama.\nEz duzu sekula ahaztuko... Hegazkin batera igo nintzen lehenengo aldia.\nDesio bat: Espainiako txapelduna izatea 54kg-tan.


Artazutik Obabara (2014/11/19) - IRALE\nZemendiaren 19an, Zeanurira joan ginan Olabarriko Errotea bisitetan. Ana Mari errotariak egin euskun txerea, eta errotearen ganeko gorabeherak konteteari ekin eutsan.\nHasteko, antzinako ohiturei eta baserriko bizimoduari buruzko hainbat datu eta pasadizu kontau euskuzan.\nHorren ostean, errotea jatorrian olea izan zala esan euskun, eta, industrializazinoa zala eta, hasi zirala artoa eta garia eihoten. Hiru errotakoa dogu Olabarrikoa. Errota bakotxa era bateko edo besteko uruna egiteko erabilten zan: gari-uruna, animalientzako arto-uruna eta taloak egiteko arto-uruna. Barrukoa ez eze, kanpokoak be ikusi genduzan: azpiko mekanismoa eta hori martxan ipinteko behar dan ura batzeko antaparea.\nHorren guzti horren barri emon euskun Ana Marik, etorri itzeleko andra zoliak, Zeanuriko euskera ederrean.\nANA MARIREN ERREINUAN\nZemendiaren 19an Zeanurira urtenaldia egin genduan. Gaztaia jan ostean, Olabarri errotara joan ginan, Ana Marirenera.\nHasteko, olea izan zaneko sasoikoak (XVI. gizaldia). Bertan egindako tresnak erakutsi euskuzan, pasadizo eta guzti.\nOstean, errotea izatera zelan eta zergaitik pasau zan (XIX. gizaldia). Artoa ehioten ikusteko erea euki genduan. Baita errotea zelan dabilen ikustekoa be.\nAmaitzeko, antaparatik pasau eta gero, kuartutxu baten sartu ginduzan. Barruan errotea eta olearen maketea, eta hiru-lau milioi erreminta. Mikel harrituta itxi eban kojinetea be hantxe egoan. Hortik, majo bazkaltzen joan ginan.\nZeanuriko parrokia atzean itxita, eta kanalari segiduta, Olabarriko errotara ailegau ginan. Bertan, guri itxaroten, andra zoli bat egoan, Ana Mari. Haren begiek atzoko kontuak bizi-bizirik eukiezala adierazoten euskuen.\nAna Mariren berbak testigantza fidela ziran: Euskal Herrian zer bizimodu eukien aurreko belaunaldietan. Eskuetan sasoiko erreminta ugertuak hartu eta istorio distiratsuak kontau euskuzan. Gure barruko errotak martxan ipini ebazan, eta lehenagoko pasadizoakaz, umore handiz, gure aitite-amamen biziteko erara hurreratu ginan.\nEsakera zaharrak dinoanaren kontrara, errotak eurak ez dira joango gu baino lehenago.\nZemendiaren 19an, R-300 ikastaroko 4 taldeak Zeanurira joan ginan osteratxua egitera. Txoko-Sagarnan armozua egin ostean, Olabarriko errotarantz abiau ginan tipi-tapa. Aspaldiko tresnak inguruan, Ana Marik txerea egin euskun atarian. Tresnok erakutsi eta hareen barri guztiak azaldu eta gero, errota barrura sartu ginduzan. Errotea martxan ipini eban, eta uruna zelan egiten dan ikusi genduan. Urun horregaz egindako sano ogi gozoa jateko erea be izan genduan. Barrutik kanpora, eta kanpotik errota azpira. Errotearen baztarrak arakatu genduzan; errota azpitik andapararainokoak. Politena, Ana Mariren berbakerea entzutea izan zan: tobera bete jakituria.\n…nun hago Ipiñaburuko artzaina…\nAtzo, zemendiaren 19an, Zeanuriko Ipiñaburu auzora egin genduan urteerea. Bertan, Jon Etxebarria artzainagaz egon ginan, eta haren bizimodua eta beharra zelakoak diran erakutsi euskun. Bisita hiru partetan banandu eban:\nHasikeran, kortako nondik-norakoak azaldu euskuzan: ardiei emoten deutsien jatekoa zein dan, noz joaten diran mendira eta noz batzen dabezan kortara bueltetako, zergaitik triskilatzen dabezan, zelakoa dan ugalketa-prozesua, zelan erasten dabezan ardiak…\nBigarren partean, gaztaitegia erakutsi euskun. Gaztaiaren prozesua goitik-behera azaldu eban: eratsitako esnea kortatik gaztaitegira zelan igaroten dan, zer aparatu erabilten dabezan, esneak zer tenperatura behar dauen gaztai egiteko, non gordetan dabezan gaztaiak…\nAzkenean, hamaiketako ederraz gozatzeko era itzela euki genduan, Zeanuriko paraje zoragarrian. Sano urteera polita!!!\nZeanuriko Ipiñaburuko auzora hurreratu ginan, eta bertan Jon pastoreagaz alkartu. Andrea presentau euskun. Hasikeratik igarri genduan ardiakaz eukien loturea : eurentzako bizimodua ez eze, afizinoa be bazala.\nArratiako parajeagaz gozatzen genduan artean, ardi latxetik hasi eta gaztaia egin arteko pausuak esplikau euskuzan Jonek.\nHalan, kortara sartu ginan. Bertan topau genduzan ia 400 ardi. Danak polit-politak, uleak ondo orraztu barriak. Ardien ganeko kontuak kontau euskuzan.\nKontuetatik hamaiketakora pasau ginan. Gaztai ederra janda eta ardau tragutxua eginda, barriro bueltetako gogoagaz agurtu genduan.\nZENBAT ARDI, HAINBAT SARI\nZemendiaren 19an, eguaztena, Ipiñaburu auzoan (Zeanurin) egon ginan Jon Etxebarria eta Puy Arrieta bisitetan; bertan, txera ona egin euskuen. Hantxe, ardiak zelan jagoten dabezan entzun eta ikusi genduan. Ia 400 ardi daukiez, eta ia gehienak erditzeko prest egozan. Euren eguneroko beharrak erakutsi euskuezan: ardiei jana emon, ardiak jatsi eta gaztaiak egin.\nEuren gaztaia akabau jakenez, beste pastore batena probau genduan hamaiketakoa egiteko, eta sano zapore goxoaz amaitu genduan bisitea.\nPASTOREA, PASTOREA (IPIÑABURUko Jon eta Puyren ardi-gaztaia)\nZeanuriko plazan kafe ederra hartu ostean, Ipiñaburuko gaztaitegira abiau ginan. Bertan, Jon, Puy eta euren txakur eta ardiak ezagutzeko erea izan genduan. Jonek gaur egungo pastoreen bizimoduaren barri emon euskun, ardi-kortan bertan. Ardiak ondo gobernauta, sano garbi eta triskilauta egozan, udagoienean egon arren.\nOstean, gaztaitegian euren gaztaia zelan egiten daben erakutsi euskuen. Gaztaia era naturalean egiten dabe, baina gaur egungo teknologia lagun; esate baterako, etxeko legarra erabilten dabe eta baita be tresneria modernoa. Euskal Herri osoan izen handia lortu dauen produktua da, eta hainbat txapelketa eta sari irabazi dabe, entzunena Ordiziako txapela.\nJonen esanetan, pastorearena ofizio pobre eta lotua da, baina esakera zaharrak dinoan moduan “gogozko tokian, aldatsik ez”, eta Etxebarriatarrak gustura bizi dira ofizio zaharrari ekinez.\nAmaitzeko, hamaiketako ederra egin genduan etxeko intxaurrak, gaztai eta ardau apur bategaz.


Ezkabako talaiatik: Osaba beltzitaren ahuntza\nOsaba Beltzita ez zen larru-beltza, baina beltza zuen umorea, bizia, oparoa. Anaia bizki bat izan zuen, baina jaiotzeko unean anaia bizkia hil omen zen, eta osaba Beltzitak beti esaten zuen hil zena polita zela, eta bizirik gelditu zela itsusia. Xelebrea zen osaba Beltzita. Ahultasunez hil omen zen anaia bizkia jaiotakoan, eta osaba Beltzita bera ez zen sekula oso sendoa izan. Txiki-txikitandik makal ibili zen osasunez, eta poliomelitisaren ondorioz herren gelditu zen zortzi urte zituelarik. Medikuak burdina batzuk jartzeko agindu omen zizkion hanketan, baina Beltzita gazteak burdin horiek askatu eta herrenka egiten zuen ihesi, klinki-klankarik gabe ibiltzea gustukoa izaki.\nGazte-gaztetatik osabak, herrena izanik, besteen txantxak-eta jasan behar izan zituen. Baina Beltzitak ez zuen herdoila mingainean eta bizkor-bizkor erantzuten zion herrenaren kontua iradokitzen zion orori. Beltzita ezizena, aldiz, gustukoa zuen, horrela ez baitzioten "Aitzinagako herrena" deituko. Osabak ederki zekien "Aitzinagako herrena" deitzen ziotela bera aurrean ez zelarik, baina inor ez zen ausartzen berari halakorik deitzen. Harik eta, herri orotan beti gertatzen den bezala, bat ausartu zen arte.\nAitzinagatik mendira oinez joatea biziki gustatzen zitzaion osabari eta, diotenez, egun batean herritik hilerrira doan bidetik zihoan mendirantz. Hogei-hogeita bost urte izanen zituen orduan, eta menditik beheiti zetorren herriko batekin topatu zen, txantxazalea eta zirtolaria berau. Esan behar da txantxazale honen emazteari ahuntza deitzen ziotela, harira ez datozen esamesa zenbaiten kontura. Hala, beraz, goiz hartan txantxazaleak osaba Beltzita ikusi zuen herrenka zihoala mendirantz eta bota zion, braust:\n"Ze, Beltzita, bide luzea eta pausoa llabur-llaburra hirea!"\nEta txantxazaleak jaso zuen berea:\n"Bai, banihoak belar bila hire ahuntzarentzat".\nTxantxazalea zapuztuta gelditu omen zen eta irentsi behar izan zuen herra guztia. Han ez zen bukatu kontua, laster zabaldu baitzen pasadizoa Aitzinagatik haratagoko haranetan gaindi, again, osaba Beltzitak berak barreiatua. Ez asko fido. Tabernarik taberna ibiltzea maite zuen eta han, baso bat ardo beltz hartuta, ederki zekien mingaina -eta bidenabar bazterrak- nahasten. Izanez ere, Beltzita ezizena ardo beltzari zion zaletasunetik omen zetorkion...\nNolanahi delarik ere, egia da osabari agur egiteko tenorean “Izan untsa” esanez gero, “Eta ez ahuntza” erantzuten zuela irri gaizto batekin batera. Neroni, lekuko .\nUrteak joan, urteak etorri, osaba Beltzita zahartu eta txartu zen, eta, laurogeita bortz urterekin zaharretxera joan behar izan zen. Mutilzahar izanik eta gu senide bakarrak ginenez gero, baserria guri utzi zigun.\nGaur egun zintzarri gutxi batzuk gelditzen dira osabak utzi zigun baserrian. Ukuiluan aurkitu nituen eta jaso, bildu, garbitu eta txukundu nituen. Mingainik gabekoei mingaina bana jarri nien, eta distiratsu utzi arte garbitu nituen.\nGabon hauetan osaba Beltzitari bisitan joan natzaion zaharretxera eta aipatu nion zintzarriak bildu nituela eta oholtza batean apain-apain jarri nituela."Ahuntzaren zintzarriak!" esan du irriz osaba Beltzitak.\nNik dakidala, Osaba Beltzitaren baserrian behiak eta txekorrak eta untxiak eta txerriak izan ziren garai batean... baina ahuntzik, sekula ez.\nPosted by Itxaurdi at 20:40\nLabels: bitxia, idazkuntza, ipuina


martxoa 2015 – Baigera\nAzpeititik irten eta Erriberrira (Olite) iritsi ginen 10:30 aldera. Han Marco Real upategia ikusi genuen, urdaiazpiko otartekoarekin bertako ardoak dastatuz. Handik Erriberriko gaztelua ikustera joan ginen, gia batek beroni buruzko zertzeladak azaldu zizkigularik. Carlos III.a, Nafarroako erregearen aginduz eta diruz egindako gaztelua, garai hartako Europa osoko gaztelu aberatsenetakoa berau. Errege-erreginak eta beren gortesauek gazteluan egiten …\nIrakurtzen jarraitu Erriberri (Olite) – Azagrara ibilaldia\nApirileko KZguneko ikastaroak\nOn martxoa 18, 2015 martxoa 18, 2015 By webaigeraIn Kategoriarik gabe,Kultura\nOndoren dituzue apirilean KZgunean emango diren ikastaroak. Animatu eta denbora pasa, zuen informatikako trebetasunak hobetu. Egin klik gainean haunditzeko.\nOn martxoa 12, 2015 By webaigeraIn Ibilaldiak,Kategoriarik gabe\nAUTOBUS GEHIAGO IPINI DIRA ETA LEKUA BADAGO BAIGERA Azpeitiko jubilatuen elkarteak Olite-Azagrara antolatutako ibilaldia dela eta, autobusa bete zelako lekurik ez dagoela esan zaio bati baino gehiagori. Bigarren autobusa antolatu da eta badago lekua gehiagorentzako. Beraz, izena emateko epea irekita dago oraindik martxoaren 17ra arte, bulegoko orduetan 10:30-12:30. Irteera, martxoaren 18an, San Martin egoitza aurretik …\nIrakurtzen jarraitu Olite – Azagra ibilaldia\nGogora dezagun aurreko artikuluan menopausiaren inguruan aritu ginela, zer den eta zer izan ditzakeen sintomen inguruan alegia. Oraingo honetan, sintoma horien aurrean zer egin dezakegun adieraziko dugu. Garrantzitsua da bizi kalitate osasuntsua mantentzea. Horretarako, beharrezkoa da emakumeek paper aktiboa izatea menopausiaren aurrean. Hori lortzeko, lagungarri izan daiteke, elikadura zaintzea, kirola egitea, gure osasunarentzat kaltegarriak diren …\nIrakurtzen jarraitu Zer egin menopausiaren aurrean\nOn martxoa 5, 2015 martxoa 5, 2015 By webaigeraIn Ibilaldiak,Kategoriarik gabe\nDATA: 2015eko martxoaren 18an. IZENA EMATEKO EPEA: Martxoaren 2tik 11ra, biak barne, bulegoko orduetan 10:30-12.30. IRTEERA ,LEKUA: San Martin egoitza aurretik, goizko 08:30ean. PREZIOA: 30€ EGITARAUA OLITERA IRITSI 10:30AK ALDERA MARCO REAL upategia ikusiz, urdaiazpiko bokadiloa eta ardo dastaketa. Oliteko gaztelua ikusi. Oliteko kaleetan paseotxoa. BAZKARIA "HOSTAL VENECIA"N, AZAGRA HERRIAN. 14:00 ak aldera. MENUA: Sarrerakoak …\nDuela 100 urte pasa, New York hiriko ehungintzako fabrika batean 140 emakume langile hil ziren sute batean. Sutea fabrikako jabeak eragin zuen emakumeek greba egin zutelako. Grebarako arrazoia, oinarrizko eskubideak defendatzea izan zen: emakumearen parekidetasuna, botoa emateko eskubidea, lanpostuak izatea, baldintza duinak izatea, etab. Geroztik urtero gogoratu da egun hori mundu osoan, "Emakumearen eguna" deitu …\nIrakurtzen jarraitu Martxoak 8, emakume langileen eguna


Eider Borrega: «Erabiltzaileen eskua eta besoa gara; batzuetan, burua ere bai» | Gizartea | Berria\nEider Borrega. Etxez etxeko laguntzailea\n«Erabiltzaileen eskua eta besoa gara; batzuetan, burua ere bai»\nEguneroko lan zamaz ohartarazi du Borregak: zehaztuta dituzten eginbeharretatik haragoko lanak egin behar izaten dituzte. «Ezin da ahaztu pertsonekin egiten dugula lan».\nJ. Rejado -\nDonostiako etxez etxeko laguntza zerbitzuan egiten du lan Eider Borregak (Donostia, 1976). Zenbait hilabetez mobilizatuta egon dira, eta, orain, Donostiako Udalak zerbitzua enpresa bati emateko zain daude.\nNolakoa da etxez etxeko zerbitzuko langile baten egunerokotasuna?\nSorpresa izaten da. Erabiltzaile berberengana joan ohi gara, zerbitzu berbera ematera. Eginbeharrak zehaztuak ditugu: dutxan laguntzea, zentrora doan garraiora eramatea, etxeko lanak egitea... Dena den, bestelako lanak sortzen dira. Ezin da ahaztu pertsonekin egiten dugula lan. Edozertarako balio dugu: telebista teknikaria, psikologoa... Erabiltzaileen besoa eta eskua gara, eta, batzuetan, burua ere bai.\nOrdutegi malgutasuna salatu izan duzue mobilizazioetan. Nola eragiten dizue?\nEguna erlojuari begira ematen duzu, ez atzeratzeko. Batzuetan, luzatzen zara etxe batean; ezohiko gauza horietako bat gertatzen da, eta, horretan laguntzeaz gain, zerbitzua eskaini behar da. Horrek eragiten du berandutzea, hurrengo erabiltzailea urduriago egotea... Zerbitzuan eragiteaz gain, langileen bizitza pribatuan ere eragiten du.\nDonostiako kasuan garraioak ez dira aintzat hartu, ez ordaintzeko, ezta lanaldi barruko denboran ere, ezta?\nOrain, zerbait ordaintzen dute, garraioaren arabera. Leku batetik bestera ematen dugun denbora, ordea, ez dute lanaldiaren barruan sartzen, eta horrek kontratuan jasotako lanaldia gehiago luzatzen du.\nOso lan fisikoa dela ere salatu duzue, eta horrek eragiten dituen lesioak ez direla lan gaixotasun gisa hartzen.\nLan fisikoa nabaritzen da, bai, eta urteak pasatu ahala, gero eta gehiago! Egun osoa gora eta behera ematen dugu, gero erabiltzaileak dutxara eramatean, garbitzean, ohetik altxatzen... Batzuetan, bi langile ere joan dira leku batzuetara. Tentsioan zaude etengabe. Formakuntza eskertuko genuke, eta behar den lekuetan garabiak jartzea. Enpresek fisioterapeutaren bat-edo jarriko balu, asko eskertuko genuke. Are, zertan ari den dakien enpresa bat izatea ere egokia izan daiteke.\nBadaude etxez etxeko laguntza zerbitzuan urteetako esperientzia duten enpresak. Horiek beste tratu bat dute langileekin, eta asko nabaritzen da.\nNola baloratzen dituzu azken urteetan egindako mobilizazioak?\nOso ondo. Jendeak ezagutzen gaitu. Gure aldarrikapenak gehiago entzuten dira. Are, mobilizazioei esker elkar ezagutu dugu langileok; aurrez ez genuen harremanik.\nGizarteak ezagutzen al du egiten duzuen lana?\nEzetz esango nuke. Orain, pertsona gehiago hasi dira guk egiten duguna baloratzen. Gizartea zahartzen ari da, eta, eskaintzen dugun zerbitzurako, langile gehiago beharko dira. Are, geu ere izango gara aitona-amonak.


Purple Gum Games iruindarrak Otter’s Hell akziozko jokoaren demoa argitaratu du - Berriak - Game Erauntsia - Bideojokoak euskaraz\nPurple Gum Games iruindarrak Otter’s Hell akziozko jokoaren demoa argitaratu du\nLander Unzueta | 2022/06/10 09:00 BerriakEuskal jokoak\nSparkles izeneko espazioko igarabaren kontrola hartuta galaxia konkistatzeari ekingo diogu bullet hell honetan.\nCreaNavarra zentroko ikasleek osatutako Purple Gum Games estudio iruindarrak Otter’s Hell aurkeztu du. Ez hori bakarrik, honen proba doan eskaini dute euren itch.io web orrialdean.\nAkzioa eta abentura batuko dituzte roguelike ezaugarriekin. Ezin daiteke bere protagonista berezia ahaztu: Sparkles deitutako espazioko igarabarekin jokatuko dugu. Bere helburua: Igaraba Inperioa galaxia osotik zehar hedatzea. Ez da erraza izango, bera baita inperioko kide bakarra. Gainera, Hamster Inperio zitalari aurre egin beharko dio.\nKanoi igarabatzailearekin batera planeta desberdinetara bidaiatuko du; honi esker, munduak terraformatuko eta horien baliabideak eskuratuko ditu. Harribitxi erraldoiekin betetako kobazuloak, basamortuan kokatutako harroila ikaragarria zein sasiez, landarez eta perretxikoz gainezka egiten duten oihanak igaroko ditugu Sparklesekin.\nBullet Hell kutsua dauka Otter’s Hellek: ikuspegi isometrikoarekin jokatzen dugula stick batekin pertsonaia mugituko dugu; bestearekin, ordea, gure ingurura apuntatuko dugu. Oztopoak saihestea eta etsaiak akatzea izango da gure betebeharra. Nola ez, kaosa nagusi izango da maila desberdinetan: kokalekuak tranpekin gainezka egongo dira, eta arerioen tiroek gure pantaila betetzea lortuko dute. Hortaz, agintearekin trebeak izan beharko gara erasoak ekiditeko eta bizirauteko.\nHori guztia atal grafiko ederrarekin, koloretsuarekin eta alaiarekin biltzen du tituluak. Mailak xehetasunez beteta daude, girotze anitzak erakutsita eta diseinu dibertigarria duten pertsonaiak aurkeztuta. Esan bezala, proba PCrako jaitsi daiteke itchi.io webgunetik; dena den, garatzaileek bideojokoaren garapena bukatzeko asko falta dela adierazi dute: “Hau guztia oraindik garatzen gabiltzan eta fintzeko ezaugarri asko dituen proba demoa baino ez dela azpimarratu nahi dugu”.\nOtter’s Hellek ez dauka ez argitaratze datarik, ez baieztatutako plataformarik oraindik —behin betiko bertsioa PCra iritsiko dela suposatzekoa den arren—. Hala ere, iruindarrek “laster” berritasunak eskaini ahal izatea espero dute.


Irekia Eusko Jaurlaritza - Gobierno Vasco :: EHAA xedapena 201705887\nAldizkariaren data: 2017-12-05 Aldizkari honetan argitaratua: 2017232\nEBAZPENA, 2017ko azaroaren 16koa, Hezkuntzako sailburuordearena, 2018. urtean irakasleen hizkuntza-eskakizunak egiaztatzeko azterketetarako deialdia egiten duena.\nGaiak: HIZKUNTZA-ESKAKIZUNA; IRAKASLEAK; OPOSIZIO ETA LEHIAKETAK; GAITASUN-FROGAK; EUSKARA; DEIALDIA\nHurrenkenaren zenbakia: 201705887\n47/1993 Dekretuak (1993-04-02ko EHAA) irakasleen HE1 eta HE2 hizkuntza-eskakizunak ezarri zituen. Gero, Hezkuntza, Unibertsitate eta Ikerketako sailburuaren 1994ko urtarrilaren 10eko Aginduak (1994-01-26ko EHAA) Irale programaren ebaluazioa eta hizkuntza-eskakizunen azterketetako edukia eta forma arautu zituen. 1995eko apirilaren 10eko Aginduak (1995-05-11ko EHAA) eta 1998ko urriaren 22koak (1998-11-05eko EHAA) azterketaldi mota desberdinen kalifikazio-sistemak ezarri zituzten. Era berean, apirilaren 5eko 66/2005 Dekretuak (2005-04-14ko EHAA) HLEA hizkuntza-eskakizuna sortu eta arautu zuen Hezkuntza Bereziko lan-legepeko heziketa-langileentzat.\nHonako ebazpen honen xede nagusia da irakasleen hizkuntza-eskakizunak egiaztatzeko azterketen 2018. urterako deialdia egitea.\n1. artikulua.– Ebazpen honen xedea da irakasleen HE1, HE2 eta HLEA hizkuntza-eskakizunak egiaztatzeko azterketen 2018. urterako deialdia egitea , unibertsitateaz kanpoko irakaskuntzan.\n2. artikulua.– Hezkuntza Sailak, 2018. urtean, hizkuntza-eskakizunen deialdi itxi bat egingo du, Iralen liberatuta dauden ikasketariei zuzendua, eta deialdi ireki bat. Deialdi bakoitzeko matrikulazio-baldintzak Ebazpen honetan zehazten dira. Deialdi itxiak bi azterketaldi izango ditu, bata ekainean eta bestea irailean.\n3. artikulua.– a) Deialdi irekian matrikulatzeko epe arrunta 2018ko urtarrilaren 22an irekiko da eta hil horretako 31n itxiko. Deialdi itxiko ikasketarien matrikulazioa epe horretan bertan egingo da, edota urtarrilean liberatu eta hamabost eguneko epean.\nb) Era berean, Euskal Autonomia Erkidegoan irakasle edo heziketa-lanean aritzeko 2017-2018 ikasturteko hautespen-prozesu publikoetan parte hartzen duten izangaiek hizkuntza-eskakizunen bat egiaztatu behar badute, hautespen-prozesuaren izen-emate nagusiarekin batera egingo dute hizkuntza-eskakizunen probetarako matrikulazioa ere, deialdi horrek ezartzen dituen baldintza eta epeetan.\n4. artikulua.– Hizkuntza-eskakizunen deialdi itxian ikasketari hauek matrikulatu beharko dute: 2017-2018 ikasturtean Irale programan dagokien amaierako ikastaro-mota egiteko liberatutako ikasketariek, hau da U2koek eta 3000koek HE1erako, U3koek edo 5000koek HE2rako eta 4000koek HLEArako. Horretaz gain, kasuan kasuko azterketan matrikulatzeko aukera izango dute liberazio-aukerak agortuta dituzten irakasleek, baldin eta azterketa-eguna baino lehen 375 orduko txanda osoa tarteko etenik gabe ikasi izana egiaztatzen badute.\n5. artikulua.– Hezkuntza Bereziko HLEA eskakizunerako, konkretuki, honako hauek matrikulatu ahal izango dira deialdi irekiko epe arruntean: 3.b). artikuluan aipatuez gain, Gizarteratzeko edota Haur Hezkuntzako Goi Mailako Teknikari titulazioa edo baliokidea dutenak, bai eta Fisioterapeuta, Gizarte-langile, Lanbidezko Terapeuta eta Zeinu Hizkuntzako Interprete titulazioa dutenak ere. Orobat Euskal Autonomia Erkidegoan Hezkuntza Bereziko lan-legepeko heziketa-langile bezala aritzen direnak eta arlo horretan indarrean dagoen ordezkapen-zerrendan daudenak.\n6. artikulua.– HE2ko deialdi irekirako, berriz, honako hauek ere matrikulatu ahal izango dira: 3.b) artikuluan aipatzen direnez gain, Euskal Autonomia Erkidegoko unibertsitatez kanpoko ikastetxe publikoetan edo pribatu baimenduetan 2016-2017 edo 2017-2018 ikasturteetan zerbitzuak egin dituzten irakasle eta heziketa-langileak, Haur Hezkuntzako lehen zikloa ematen duten zentroetakoak barne direlarik. Era berean, matrikulatzeko aukera izango dute beste autonomia erkidego batzuetan irakaslanean ari diren karrerako funtzionarioek edo berriro laneratzeko eskubidea dutenek eta EAEko irakaskuntza publikoko indarreko ordezkapen-zerrendetan dauden irakasleek. Zerbitzu-egiteari dagokionez, aski izango da egun bateko zerbitzua egin izana, 2016ko irailaren 1etik matrikula-egunera arte.\n7. artikulua.– HE1eko deialdi irekirako, aldiz, honako hauek matrikulatu ahal izango dira: 3.b), 5. eta 6. artikuluetan jasotako pertsonez gain, irakaslan edo heziketa-lanerako beharrezko titulazioa dutela erakusten dutenak. HE1eko azterketari-gaiek Maisu, Lizentziatu, Diplomatu, Graduatu, Gizarteratzeko edo Haur Hezkuntzako Goi Mailako Teknikari izan beharko dute, edota irakasle eta heziketa-lanerako balio duen tituluaren jabe. Izangaiok, Maisuak, Pedagogoak, Haur Hezkuntzako Teknikariak eta 5. artikuluan aipatutako titulazioak izan ezik, titulazio hauetariko bat izan beharko dute: Bigarren Hezkuntzarako Gaitzeko Master Titulu Ofiziala, Didaktika Espezializazioko Titulua (TED), Pedagogia Gaitasuneko Ziurtagiria (CAP), edo baliokidea.\n8. artikulua.– Arau orokor gisa, deialdi itxian hizkuntza-eskakizun jakin baterako matrikulatzen diren pertsonak ezin izango dira matrikulatu eskakizun horretarako deialdi irekian 2018ko urte berean, salbu eta, langileen hautespen-prozesu publikoen datek hala aholkaturik, Hezkuntza Sailburuordetzak hala erabakitzen duenean.\n9. artikulua.– Arau orokor gisa, izangaiak hizkuntza-eskakizun bakar batean matrikulatu ahal izango dira deialdi bakoitzaren barnean, alegia bai deialdi irekian eta bai itxian. Langileriaren hautespen-prozesuetan irizpide berbera aplikatuko da, prozesuaren araudiak besterik ezartzen ez badu.\n10. artikulua.– Deialdi irekian matrikulatzeko, eskabide normalizatua egin beharko da internet bitartez, helbide honetan (www.hezkuntza.ejgv.euskadi.eus/euskara). Horrez gainera, hezkuntza-administrazioak konstantziarik ez duenean, dokumentazio gehigarria aurkeztu beharko da, Hezkuntza Ordezkaritzan edo aplikazio bidez igo: titulazio akademikoaren, Bigarren Hezkuntzako masterra edo baliokidearen fotokopiak eta egindako zerbitzuen egiaztagiria. EAEko irakaskuntza publikoko zein pribatuko langile finkoek ez dute dokumentazio gehigarririk aurkeztu beharko, baldin eta datu horiek Hezkuntza Sailburuordetzan jasota badaude. Nolanahi ere, sare pribatuko aldi baterako langileen kasuan edota dokumentazio hori Ordezkaritzan ez dagoen beste kasu batzuetan, interesatuak agiri horiek aurkeztu egin beharko ditu matrikula gauzatzeko. Izen-ematea bide telematikoz egin izanak ez du esan nahi gainerako dokumentazio guztia aurkeztu behar ez denik.\n11. artikulua.– Deialdi itxian matrikulatzeko, Irale programan liberatuta dauden irakasleek eta liberazio aukerak agortu dituztenek Hezkuntzako Lurralde Ordezkaritzan aurkeztu beharko dute beren matrikula-inprimakia edota dagokion Iraleko irakastegian.\n12. artikulua.– Hizkuntza-eskakizunen azterketen ebaluazio-irizpide orokorrak Hezkuntza, Unibertsitate eta Ikerketako sailburuaren 1994ko urtarrilaren 10eko Aginduaren I. eranskinean ezarritakoak izango dira (1994-01-26ko EHAA). Bere aldetik, HLEA hizkuntza-eskakizunean apirilaren 5eko 66/2005 Dekretuan (2005-04-14) ezarritako irizpideak jarraituko dira.\n13. artikulua.– Deialdi itxirako kalifikazio-sistema Hezkuntza, Unibertsitate eta Ikerketako sailburuaren 1995eko apirilaren 10eko Aginduan ezarritakoa izango da (1995-05-11ko EHAA). Deialdi irekian, berriz, Hezkuntza, Unibertsitate eta Ikerketako sailburuaren 1998ko urriaren 22ko Aginduan (1998-11-05eko EHAA) ezarritako kalifikazio-sistema aplikatuko da. HLEAko azterketaren eskemari eta kalifikazio-sistemari dagokienez, zati idatzian lehen hizkuntza-eskakizuneko eskemari jarraituko zaio eta ahozkoan bigarren eskakizunekoari.\n14. artikulua.– Era berean, arau nagusi horiek garatze eta zehazte aldera, Azterketa Batzorde Bateragileak ezartzen dituen orientabideak eta irizpideak bere horretan jarraituko dira. Ahozko ofizioz egingo da, azterketaren material-erregistro osagarria eskuratu ahal izateko. Baldin eta azterketariak grabazioa egin nahi ez balu, errenuntzia sinatu beharko du. Izan ere, erabaki hori dela medio, bere ahozko proba ezin izango da birzuzendu erreklamazio kasuan.\n15. artikulua.– Azterketak egiteko lekuak, egunak eta orduak, bai deialdi irekirako eta bai itxirako, Sailaren webgune ofizialean argitara emango dira: www.hezkuntza.ejgv.euskadi.eus/euskara\n16. artikulua.– Deialdi itxira aurkezteko obligazioa duen ikasketariren batek azterketaren idatzizko zatira ezin joana izango balu, eta hutsegite hori behar bezala justifikatuko balu, Euskara Zerbitzuak arrazoi horiek balioetsiko ditu eta ikasketari horri hurrengo deialdi itxian azterketa egiteko aukera eman ahal izango dio. Ezin joana ahozko azterketaren kasuan gertatzen bada, azterketaldi bereko beste egun bat erabiltzeko aukera hobetsiko da. Hurrengo txandarako erreserbaren eskabidea azterketa aurretik egin beharko da edota ezin etorria gertatu den azterketa-egunetik hasi eta hamabost egun naturaleko epean.\n17. artikulua.– Aurkeztu diren azterketarien kalifikazioak Sailaren webgune ofizialean emango dira argitara. Bestalde, hizkuntza-eskakizunen bat lortu dutenen datuak Hezkuntza Sailburuordetzako ziurtagirien fitxategian integratuko dira eta pertsona horiek ziurtagiria eskuratu ahal izango dute Hezkuntza Ordezkaritzetan.\n18. artikulua.– Lortutako emaitzarekin konforme ez badago, azterketari orok dauka dagokion idatzizko erreklamazioa aurkezteko eskubidea, emaitzak argitara eman eta hiru laneguneko epean, bere kalifikazioa berrikusteko. Horretarako, dagokion Batzordeko lehendakariarengana zuzendu beharko du eta erreklamazioa lurraldeko hezkuntza-ordezkaritzan entregatu. Azterketa Batzordeak hilabeteko epean argitaratu beharko ditu berrikustearen ondoriozko kalifikazioak. Era berean, Azterketa Batzordeak gutun pertsonal bidez erantzun ahal izango die hala deritzen erreklamazioei.\n19. artikulua.– a) Azterketetan iruzur egiten edo eragiten duen edozein azterketari, edota bidezko ez diren laguntzak erabiltzen dituen nornahi, prozesutik baztertuta geldituko da eta ordura arteko kalifikazioak baliogabetuta geldituko dira, bere jarduerak sor ditzakeen erantzukizunez gain.\nb) Azterketari bat baztertzeko erabakia lurraldeko azterketa-batzordearen lehendakariari dagokio edozein azterketatan, bertan dauden batzordekideen proposamenez, interesatuari entzun ondoren.\n20. artikulua.– a) Azterketa-material guztiak, alegia idatzizko erantzunak, audio grabazioak eta partezko zein guztizko emaitzak, Hezkuntza Sailak gordeko ditu, emaitzak argitara eman eta handik urtebeteko epean gutxienez.\nb) Aipatutako materialak isilpean daudela bermatu beharko da, eta ezin izango da horien kopiarik egin, azterketa-batzordeen balioespen-lanerako eta gainerako zereginetarako ez bada.\nAhalmena ematen zaio Hezkuntza Berriztatzeko Zuzendaritzari ebazpen honetan ezarritakoa garatzeko neurriak har ditzan.\nEbazpen hau Euskal Herriko Agintaritzaren Aldizkarian argitaratu eta hurrengo egunetik hasita jarriko da indarrean.\nEbazpen honen aurka gorako errekurtsoa aurkeztu ahal izango zaio Hezkuntzako sailburuari, argitara eman eta hurrengo egunetik hasi eta hilabeteko epean.\nArtolazabalek Vitoria-Gasteizko Europa institutuak antolatutako ikastaroko Segurtasuneko Zuzendarien Lehen Promozioari banatu dizkio diplomak\nPrest_gara: Hezkuntza-komunitate guztiarentzako prestakuntza plan berria\n2018.eko ekainak 23\n2018ko EPE Hezkuntzan; 3.409 lagunek egin dute Bigarren Hezkuntzako Irakasleen Kidegoan sartzeko lehen proba BECen\nEBAZPENA, 2018ko azaroaren 19koa, Hezkuntzako sailburuordearena, irakasleen hizkuntza-eskakizunak egiaztatzeko azterketetarako 2019. urterako deialdia egiten duena.\nEBAZPENA, 2016ko azaroaren 16koa, Hezkuntzako sailburuordearena, 2017. urtean irakasleen hizkuntza-eskakizunak egiaztatzeko azterketetarako deia egiten duena.\nEBAZPENA, 2015eko azaroaren 3koa, Hezkuntzako sailburuordearena, 2016. urtean irakasleen hizkuntza-eskakizunak egiaztatzeko azterketetarako deia egiten duena.\nAGINDUA, 2017ko apirilaren 10ekoa, Hezkuntzako sailburuarena, Prest Gara 2017-2018 Planaren barruan EAEko unibertsitateaz kanpoko irakasleek prestakuntza- eta hobekuntza-jardueretan parte hartzeko baldintzak ezartzen duena.\nAGINDUA, 2016ko apirilaren 8koa, Hezkuntza, Hizkuntza Politika eta Kulturako sailburuarena, Prest Gara 2016-2017 Planaren barruan EAEko unibertsitateaz kanpoko irakasleek prestakuntza- eta hobekuntza-jardueretan parte hartzeko baldintzak ezartzen dituena.


Zertaz poztu | Berria.eus\nIritzia Zertaz poztu\n2017-06-18 / Miren Amuriza\nBatzuetan zalantza egiten dut zenbateraino den seinale ona edo txarra zenbait gauzarekin poztea. Ez dut jakiten zenbateraino poztu motiboa salbuespen bat denean (normalizatua behar lukeen zerbait, alegia): polizia bat euskaraz zuzentzen zaidanean, adibidez. Ezta nire pozak zerbaitekiko ditudan espektatibak zeinen baxuak diren adierazten duenean ere: Afrikari buruzko notizia baikorren bat aditzean, esaterako. Poztu naiz, edozelan ere, iaz idazle keniar baten liburua (kikuyueraz idatzia) kontinenteko 32 hizkuntzatara itzuli zutela jakitean. Jalada kolektiboak bultzatu zuen proiektua, literatura afrikarraren erronkez hausnartzen eta bertako idazleen publikazioak sustatzen diharduen taldea berau. Irakurle potentzialak egon arren, jatorrizko hizkuntzetan sortzen duten idazleak falta dituztelako abiatu zuten ekimena. Zailtasun handiak izan ei zituzten itzultzaileak topatzeko eta haietako gehienak ingelesezko bertsioan oinarritu ei ziren. Lortu zuten, halere, arrakastaz gainera.\nJarri izan naiz gurean bizi diren guraso senegaldar, gambiar, nigeriarren... larruan eta pentsatu izan dut zer iritzi edukiko ote duten hedabideek beren sorterriez ematen duten irudi etsigarriaz, zer pentsatuko duten hemen jaio eta hazitako beren haurrek, kanpotik behintzat, miseriaren oihartzuna besterik jasotzen ez dutela ikusita. Galdetuko nieke, bai, eurentzat zer den pozgarria eta zer ez. .


Poloniako editoreak izango ditugu Azokan, Etxepareren eskutik - 54. Durangoko Azoka - Kulturaren Plaza\nIazko arrakasta errepikatzeko asmoz, atzerriko editoreak gonbidatuko ditu Etxepare Euskal Institutuak aurtengo Durangoko Azokara. 2014. urteko edizioan, Etxeparek Erresuma Batuko hainbat editore ekarri zituen Azokara eta Donostiara, euskal idazleak eta editoreak ezagutzera emateko helburuarekin.\nEditore gonbidatuak honakoak izan ziren: Parthian Books, Peter Owen Publishers, Comma Press, Seren Books eta Maclehose Press. Horrez gain, beste gonbidatu bi ere egon ziren: Elin H.G. Jones (Aberystwyth Universityko Mercator Instituteko zuzendaria) eta Maya Jaggi (LAF Literature Across Frontiers erakundeko ordezkaria eta The Guardian egunkariko kazetari eta kritikaria).\nIazko gonbidatu guztiak oso harrituta geratu ziren Azokaren neurri, bizitasun eta jendearen parte-hartzearekin. Gainera, Etxeparek hainbat editoreen eta euskal argitaletxeen arteko (Elkar, Pamiela, Susa, Txalaparta...) hitzorduak antolatu zituen. Horrez gain, Institutuak irakurketa-saio berezi bat antolatu zuen editoreentzat Donostiako Garoa liburu-dendan, Rikardo Arregi, Kirmen Uribe, Harkaitz Cano, Karmele Jaio eta Iban Zalduaren parte-hartzearekin.\nEtxepareren egoitzan ere lan saio bat burutu zuten: gonbidatuek euskal literaturaren egoeraren eta Institutuak euskal literaturaren kanpoko zabalkunderako burutzen dituen ekintzen berri jaso zuten, eta hainbat lagin eta katalogo eraman zituzten.\nBisita oso oparoa izan zen: hiru liburu euskaratik ingelesera itzuli eta publikatu ziren. Honakoak: Karmele Jaioren Amaren Eskuak (Parthian Books), Miren Agur Meaberen Kristalezko begi bat (Parthian Books) eta Harkaitz Canoren Twist (Archipielago Books). Etxeparek hiru lan hauen (eta beste batzuen) itzulpena gauzatzen lagundu zuen, urtero banatzen duen itzulpenerako diru-laguntzaren deialdiaren bitartez.\nAurten, beraz, iazko esperientzia aberasgarria errepikatuko du Etxeparek. Edizio honetan 2016. urtean Europako Kultur Hiriburuak izango diren Donostia eta Wroclaw hirien arteko lotura dela eta, Poloniako editoreak izango dira Azokan. Horrez gain, literaturan eta musikan adituak diren Poloniako kazetariak ere etorriko dira. Iaz bezala, Institutuak topaketak antolatuko ditu idazleekin, eta Donostiara ere joango dira: hainbat kulturguneren eta Etxepare Euskal Institutuaren Tabakalerako egoitza berria bisitatuko dute eta Donostia2016 egitasmoa ezagutuko dute.\nArgazkia: Etxepare Euskal Institutua.


Liburu hau, beste asko bezala, eguneroko bat bezalakoa da, hau da, pertsonai batek berak bizi duena idazten du bertan, kasu honetan, Greg Heffley du izena. Greg, bere anai nagusirekin, bere ama, aita eta anai txikiarekin bizi dira, baina badago pertsona bat familiakoa ez dela, baina Gregen lagunik onena da, eta bera, Rowley da.\nUda amaitu egin da dagoeneko, baina Gregek pasatu diren hiru hilabeteetako gertaera bat ahaztu nahi du, izan ere, ez da gertaera on bat, bereziki, berak nazkatzen duen gauza bat gertatu zaio. gauza hori, Bere aitak igerilekura izena eman diola da, eta hori Greg-i ez zaio bat ere ez gustatzen. Gainera, nazkatuta dago igerilekura joateaz behin eta berriro, izan ere, bera ohitu da uda honetan denbora guztian telebista ikusten. Baina ez da hori bakarrik, izan ere, ume batzuk ez dute Greg bakean uzten, eta horretarako, Greg komun batean ezkutatzen da ahalik eta denbora gehien. Ondoren ikasturte berria hasiko du, eta bere proposamen bakarra, hain gizajoa ez izatea izango da, eta baita ere, popularragoa.\nGreg popularragoa izango da orain? Gizajo bat izaten jarraituko du?\nNiri Gregen liburu guztiak asko gustatu zaizkit, izan ere, bere bizitzako eta beste ume askoren bizitzako errealitatea da, eta niri gainera, bilduma hau oso interesgarria egiten zait. Liburuak ulertzeko eta irakurtzeko ere oso ondo daude, izan ere, gertaera bakoitzeko marrazki bat dago, eta horregatik liburu hau asko gomendatzen dut.


Aurrekontuen oinarrizko akordioa sinatu dute Jaurlaritzak eta PPk | Berria.eus\nPolitika Aurrekontuen oinarrizko akordioa sinatu dute Jaurlaritzak eta PPk\nAurrekontuen oinarrizko akordioa sinatu dute Jaurlaritzak eta PPk\n29 milioi euroren diru sailak adostu dituzte bi aldeek, eta, horri esker, PP abstenitu egingo da bozketan.\nAzpiazu eta Danborenea, sinadura ekitaldiaren ostean. Jaizki Fontaneda, Argazki Press\n2017-03-20 / Edurne Begiristain\nSinatu egin dute 2017ko aurrekontuen inguruko oinarrizko akordioa Eusko Jaurlaritzak eta PPk. Pedro Azpiazu Ogasun sailburuak eta Anton Danborenea EAEko PPko Ekonomia bozeramaileak izenpetu dute ituna eguerdian, legebiltzarrean. Akordioari esker, Jaurlaritzak aurrera aterako ditu aurtengo kontuak; izan ere, PPk iragarri du abstenitu egingo dela bozketan. "Ez dira gure aurrekontuak, baina, akordioari esker, ezker muturraren asmoak eragoztea lortu dugu", azaldu du Danboreneak.\nDenera, 29 milioi euroren sailak hitzartu dituzte, aurrekontu osoaren %0,26. Aste honetan bertan itxi nahi dute erabat akordioa –ostegunerako nahi dute izan behin betiko ituna–, eta ordurako jakinaraziko dute zein diru sailetan egingo dituzten aldaketak. PPk aurreratu duenez, zerga politikan, hazkunde ekonomikoan eta familian izango dute eragina hitzartutako sailek.\nAzpiazu eta Danborenea pozik agertu dira. PPren "ahalegina" eskertu egin du Ogasun sailburuak, eta aurrekontuak izatea "albiste ona" dela azpimarratu. "Oso albiste ona da", gaineratu du Danboreneak. Halaber, txalotu egin du Jaurlaritzak "ezker muturreko" politikei bizkar eman izana eta "Europako zentroaren" alde egin izana. PPri esker, aurrekontuak "errealistagoak" izango dira, eta hazkunde ekonomikoa eta enplegua sortzea posible izango da, PPko buruzagiak nabarmendu duenez.\nEH Bilduk, osoko zuzenketa\nEH Bilduk iragarri du osoko zuzenketa aurkeztuko diela aurrekontuei. "Aurrekontu txarrak dira, ez dietelako herritarren beharrei erantzuten, eta are larriagoa dena, ezinbestekoa den zerga erreformaren alorrean iruzur baten atarian kokatzen gaituztelako", azaldu dute Leire Pinedok eta Iker Casanovak. Haien iritziz, Urkulluren gobernuak ez du inoiz borondaterik izan EH Bildurekin akordioa lortzeko. "Proposamen egingarriak eta neurtuak egin dizkiogu, baina txeke zuria eskatu digu". EAJk hartu duen bidea kritikatu du koalizioak, "gehiengo sozialari bizkarra eman diolako eta PPri, berriz, eskua".


Gabiria, 'Herri Txiki, Infernu Handi'n | El Diario Vasco\nTelevisiónGabiria, 'Herri Txiki, Infernu Handi'n\nGabiria, 'Herri Txiki, Infernu Handi'n\nZuhaitz Gurrutxaga eta Mikel Pagadik txofer batek gidatutako auto klasiko batean iritsiko dira Gipuzkoako herrira\nDomingo, 8 abril 2018, 11:26\nIgande honetako 'Herri Txiki, Infernu Handi' saioan, Gabirian (Gipuzkoa) izango dira Zuhaitz eta Pagadi bazterrak nahasten. Txofer pribatu eta guzti iritsiko dira bertara, 1920ko hamarkadatik ateratakoa dirudien auto dotore batean.\nZuhaitzek Jexuxi ezagutuz hasiko du eguna. Gosari ederra egitea gustatzen zaio Jexuxiri, hala ikasi zuelako gaztetan. Donostiako Maria Cristina hotelean egin zuen lan gaztetan, eta gosariak banatzen zituen gelaz gela. Zinemako izar handiekin ere egin zuen topo lanean ari zela; Marilyn Monroe eta Charlton Heston tarteko. Bidean aurrera eginda, Mikel ezagutuko du Zuhaitzek. Mikelek 20 urte besterik ez dituen arren, oso argi du bere ogibidea: artzain izan nahi du. Bere lagunek nahiago dituzte unibertsitate ikasketak egin, baina bera primeran moldatzen da ardiekin. Handitan artaldea handitu eta artzain izan nahi luke.\nJuan Inaziorekin, berriz, esne kontuak izango ditu Zuhaitzek aipagai. Juan Inazio herriko esne-banatzailea izandakoa da, eta, egun, Letxero gisa da ezaguna. Letxerok egunero kontsumitzen du bere etxeko behien esnea. Behia jezteaz batera hartzen du esnea, berau egosten jarri gabe. Dioenez, ona omen da osasunerako. Kortarekin, aldiz, idi eta porsche kontuak izango ditu hizpide Zuhaitzek. Kortak porsche autoa du, eta Gabiriako auzoetan hara eta hona ibiltzen da, zer eta idietara joateko! Negozio gizona baita Korta. Orain, idi eta jatetxeko kontuetatik bizi da.\nPagadik, bere partetik, Eusebio ezagutuz hasiko du eguna. Eusebio sarri joaten da Gabiriako elizako kanpandorrera bertako erlojua zaintzera. Gabiriako elizak, baina, beste hainbat misterio gordetzen ditu. Herriko jaiak iristen diren aldiro, kanpandorretik udaletxeko balkoira makilaren jaitsiera egiten dute, besteak beste.\nAimarren eskutik, 1936ko gerrako kontuak izango ditu mintzagai Pagadik. Gabiriako herritar ugarik parte hartu zuten gerran, Eusko Gudarostean bereziki. Haietako gehienak Amaiur batailoian aritu ziren. Gaur egun, gertatutakoak gogoratzen dituen harria eta plaka daude Gabiriako mendi-magal batean. Bidean aurrera eginda, Joxe Mari ezagutuko du Pagadik. Joxe Marik ahariak entrenatzen ditu apustutarako. Entrenatzeko teknika bitxia du gainera, egurrezko kaiola batean sartuta eta traktorearekin tiraka entrenatzen baititu ahariak. Horretaz gain, bizitzarako gomendioa ere emango dio Pagadiri: ez dago ezkondu beharrik; bakarrik egonda ere, pozik bizi daiteke. Egunean zehar Pagadik ezagutuko duen azken pertsona Jose Luis izango da. Jose Luis udaletxean bizi da; zehatzago esateko, udaletxeko eraikinaren azpialdean. Aita herriko aguazila zuen, eta bertan bizi izan da familiarekin betidanik. Udaletxeko zinegotziak zaratatsuak dira zenbaitetan, aulkiak arrastaka mugitzen dituztelako. Jose Luisek, ordea, badu bizilagunak isilarazteko metodoa: jaurtigairik gabeko pistola tirokatzen du.\n'Herri Txiki, Infernu Handi' igande honetan izango dai ikusgaI, 22:00etan ETB1en.\nA la avenida Baratheon con la calle Rickon Hollywood premia los escenarios vascos de 'Juego de Tronos'


Camarsac - Wikipedia, entziklopedia askea.\nCamarsac (okzitanieraz Camarsac, frantsesez eta ofizialki: Camarsac) Okzitaniako udalerri bat da. Administratiboki Frantziako Gironda departamenduan dago, Akitania Berria eskualdean. 2013an 913 biztanle zituen.\n44° 49′ 57″ N, 0° 21′ 53″ W / 44.8325°N,0.3647°W / 44.8325; -0.3647Koordenatuak: 44° 49′ 57″ N, 0° 21′ 53″ W / 44.8325°N,0.3647°W / 44.8325; -0.3647\nSaint-Germain-du-Puch, Le Pout, Croignon, Loupes, Sadirac eta Sallebœuf\n1.004 (2017ko urtarrilaren 1a)\n515 (%51.3) 489 (%48.7)\n2007an Camarsac udalerrian erroldatutako biztanleak 913 ziren. Familiak 350 ziren, horien artean 48 pertsona bakarrekoak ziren (24 bakarrik bizi ziren gizonak eta 24 bakarrik bizi ziren emakumeak), 141 seme-alabarik gabeko familiak ziren, 145 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 371 etxebizitza zeuden, 351 familiaren etxebizitza nagusia ziren, 2 bigarren erresidentzia ziren eta 17 hutsik zeuden. 363 etxeak ziren eta 8 apartamentuak ziren. 351 etxebizitza nagusietatik 286 bere jabearen bizilekua ziren, 61 alokairuan okupaturik zeuden eta 4 doan lagata zeuden; 5 etxek bi gela zituzten, 35 etxek hiru zituzten, 94 etxek lau zituzten eta 217 etxek bost zituzten. 300 etxek euren parking plaza propioa zuten azpian. 136 etxetan ibilgailu bat zegoen eta 199 etxetan bat baino gehiago zituzten.\nCamarsac udalerriko biztanleria-piramidea 2009an .\n2007an lan egiteko adina zuten pertsonak 594 ziren, horien artean 438 aktiboak ziren eta 156 inaktiboak ziren. 438 pertsona aktiboetatik 408 lanean zeuden (210 gizon eta 198 emakume) eta 30 langabezian zeuden (13 gizon eta 17 emakume). 156 pertsona inaktiboetatik 79 erretiraturik zeuden, 45 ikasten zeuden eta 32 "bestelako inaktibo" gisa sailkaturik zeuden.\n2009an Camarsac udalerrian 360 unitate fiskal zeuden, 951 pertsonek osaturik. Pertsona bakoitzeko diru-sarrera fiskalaren mediana urteko 20.388 euro zen.\n2007an zeuden 31 komertzioetatik, 1 material elektrikoaren fabrikazioko enpresa zen, 2 bestelako produktu industrialen fabrikazioko enpresak ziren, 7 eraikuntza enpresak ziren, 8 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 1 finantziazio enpresa zen, 2 higiezinen enpresak ziren, 3 zerbitzu enpresak ziren, 1 administrazio publikoko enpresa zen eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 12 zerbitzu publikoetatik, 2 ibilgailuen konpontzeko eta nekazaritza tresnetako lantokiak ziren, 4 zurginak, 1 iturgina, 1 argiketaria, 1 eraikuntza enpresa, 2 ile apaindegiak eta 1 jatetxe.\n2000. urtean Camarsac udalerrian 9 nekazaritza-ustiategi zeuden, 195 hektarea erabiltzen.\nCroignon (1,8 km)\nSallebœuf (2,9 km)\nCursan (3,7 km)\nLe Pout (4,0 km)\nBonnetan (4,1 km)\nBeychac-et-Caillau (4,6 km)\nFargues-Saint-Hilaire (5,6 km)


Zergatik Dira Gurekin Indian Guys Beraz Creepy. NSB\nEskerrik asko hau idazten. Niri eman buruzko informazio asko Indian kultura nuen t know, bereziki dagokionez, nola jolasa prozesu lanak. Bere s erraz ikusten nola horrela funtzionatzen ez izan bihur bat urruntze agindua hemen. ha-ha eta zuzena me bada, naiz gaizki, baina jendeak joera ez hartu ez erantzun bat lehen, bigarren edo are gehiago, hirugarren aldiz. Atsegin dut sentitu izan duten asko egin dituzten arazoak entzun nuen emakumeak buruz hitz egiten, berriz, ez.\nEZ doesn t delako lan hizkuntza bera hitz egiten dugu kulturalki dugu, nahiz eta biak dira hitz egiten den euskara. Indian neska eskatu sexu litzateke eszena bat sortu arte lasaia da, jipoitu sortu zuen, bada doesn t she, interesa izan dezaketen eta ez esaten kultur lotsarik. Hazi nintzen, herri txiki bat da India eta esango nuke gure hiri moderno gehiago dute kultura modernoaren baina, oraindik ere, jende asko dira datozen hiri txiki horiek hiri handietan, eta, beraz, nahasketa bat kultura horiek zer ikusi nahi duzun Bhagya asap kaon mendebaldeko saio Ki nazir daiteke gogaikarria Hindustanera ko neska Rahe ho. Duzu bat egin dute gordina buruz orokortu nola Indian gizon pentsatu eta jokatu. Besterik ez delako, ez dira gutxi kaleko kasu sexu — delitua edo jazarpenaren aurkako atzerritarren Indian gizon herrialde batean. milioi ez du nahitaez esan nahi duten guztiak Indian gizonak dira sexu gosez balizko gaizkile. Egia da sexu-delitua eta jazarpena errealitatea da gizarte guztiek. Uste duzu ez da eskasia erreprimitu okertzen Amerikan. Creepy portaera ez da zehatz Indian Gizon. Gelditu generalizing eta gelditzeko, elikadura-kalitatea konplexu Mendebaldean. Ikasi behar duzu hartu crap baten barruan ordez kanpo kalean. Hori litzateke bide luzea joan bidean laguntzen kentzeko creepiness Indiar. Gorroto dut Indian gizon. I hego Asian jatorria, baina jaio zen, eta Europan bizi. Betiere, I bidaia bat, herrialde bat Indian biztanleriaren hala nola, Malaysia, Singapur, edo, besterik gabe transit at Dubai edo Abu Dhabi aireportuak bere beti Indian gizon hori eman duzu hau unnerving begiradak bezala dira adimen bortxatu duzu. Nazkatuta nago, I am jantzita bakero eta blusa zergatik dira staring. I begiraleez back horiek segundo eta horiek ez gelditu begira. Ahal izango dute, oinez kalean behera ez begira aurrean, baina, aldi alde staring at duzu, eta ez kudeatu behar die, errepidea gurutzatu. Dut benetan nahi zuten hil. Izan dut begiratu minutu zuzen, berriz, jatetxe batean, gizona, emaztea eta alaba ziren hurrengo zion. Ez zuen bere emaztea eztabaida minutu baina jaten bere janaria, berriz, niri begira. Nola daiteke edozein emaztea onartzen dute hau? Bezala, emakumeen parte dira arazoa. Nuke vomit nahi bada, nire senarra zerbait egin duten bezala, eta eskuineko aurrean. Horiek ematen dut zikin itxura edo esan zer bilatzen ari zaren zein jaitsierak belarriak gor eta jarraituko dute begiradak. Beraz, disrespectful eta dehumanizing. Nintzen ia groped plano bat Indian gizon gehiegi, beraz, izan adi hegaldia eta, ezin izan da errepikapen besteek bezala beldur izatea molested. Nahi dut Indian gizon atzera jo nahi India eta ez enpresa mundura dira, beraz disgusting beren bortxaketa stares. Dute benetan ekarri eremu bat dute populatu behera joan. Inoiz ez dut bisitatu little India edozein herrialdetan egongo delako horiek okertzen badira. India behar hezteko bere gizon gehiago errespetatzen, ez dago beste herrialde gizon bezala jokatzen du hau. Diren bezalako sexu zonbi izurrite. Inoiz ez dut joan herrialdea India delako horiek bastards. Esan nahi dut herrialde gisa ari zara ezagutzen dute bortxaketa bat hiriburua. Ez da zure gobernuak lotsatu honen izenburua. Nahi dut munduko gainerako litzateke jarri zigorrak India arte, eta, beren gobernu eta gizartearen ikasi nola tratatzen dituzten emakumeak errespetua. Eta ez dago bat izan behar du lan eta bidaiatzeko debekua Indian gizon dutelako zirikatzen emakumeen lekuan joan. Ez ere behar du hobea izan da mugimendu feminista India, horiek guztiak emakumeen zutik behar du bere burua, eta esan bastards horiek ezin duzu tratatzeko digu, hau bezalako. India hobea izango litzateke off, bada, gizonezkoen biztanleria nabarmen gaitzetsi. Oh gosh dut erabat googled zergatik Indian gizonak dira creepy eta hau lortu. I ari zen errespetatzen pertsona nire ondoan eserita planoan Indiatik Txinara. Zuen galdetu zidan zer egiten ari nintzen, India, beraz dut esan zion han izan dut nire senarra besterik ez da oporretara, baina buru Txina nire kabuz. Galdetu zuen nire social media harremanetan jarri eta azaldu nion dut ezkondu zen, baina eman zion, hala ere nahi dut, asko izan platonikoak lagunak. urte geroago me kontatzen zuen bisitatzen zuen nire herriaren eta nahi nirekin lo. Esaten daki nire senarra da kanpoan.\n← Txat - berriak Aurkitu Neska India datazio - Indian Txateatzen


Manuel Curros Enríquez - Wikipedia, entziklopedia askea.\nManuel Curros Enríquez (Celanova, 1851ko irailaren 15a - Habana, 1908ko martxoaren 7a) galiziar idazlea izan zen. Madrilen zuzenbide ikasketak egin eta gero kazetaritza-lanak egin zituen. 1894. urtean Habanara jo zuen, eta bertan Tierra gallega izeneko aldizkaria sortu zuen. Diario de la Marina egunkariko erredakzioan egin zuen lan hil zen arte. Aires da miña terra (1880, Nire lurreko aireak) bilduman aurkeztu zituen poema aipagarrienak. O divino sainete (1888) poeman Elizako ustelkeriak salatu zituen. Gazteleraz eta prosaz argitara eman zituen: Hijos ilustres de Galicia eta Cartas del norte; Paniagua y compañía, agencia de sangre. Azken eleberri hori Euskal Herrian girotua dago, karlistadaren garaian.\nCelanova, 1851ko irailaren 16a\nHabana, 1908ko martxoaren 7a (56 urte) (56 urte)\nidazlea, kazetaria, poeta eta autorea\nWikimedia Commonsen badira fitxategi gehiago, gai hau dutenak: Manuel Curros Enríquez\nMultimedia: Manuel Curros Enríquez\nAzken aldaketa 17 apirila 2020(e)an, 16:39(e)tan\nOrriaren azken aldaketa: 17 apirila 2020, 16:39.


hack.in#badakigu 4.0 – Informatika elkarte askea\nPost-Snowden aroan pribatutasunaren inguruko hausnarketak egiteko albisteak jasotzen dituen Telegram kanala.\nTelegram kanalera batu >\nPribatutasuna, software librea, barne eta kanpo komunikazioa… baten bat zure herrian antolatu nahi baduzu jarri gurekin harremanetan.\nSL-aren aldeko mozioa\nEuskal Herriko udaletxeetan aurkezteko software librearen aldeko mozioak prestatu ditugu. Hartu txantiloia eta eraldatu.\nMozioa ikusi >\nProiektu aktibistak teknologiaz laguntzea gustuko dugu. Proiektu aktibista bat baduzue eta laguntza teknologikoa behar baduzue jarri gurekin harremanetan.\nEuskararen g1nkana herrikoia\nEuskararen eguna ospatzeko Bermeoko Udalarekin elkarlanean burutzen dugu. Herrian zehar kokatzen ditugun galderak deszifratu eta erantzuteko erronka.\nIkusi 2016ko g1nkana >\nHack.in#badakiguk, irekia izateaz gain, parte-hartzea sustatzen du; hori dela eta, software librean, teknologia eta kultura askean, ekintzailetasun kolektiboan eta asanblearismoan sinisten baduzu geurean parte-hartzera gonbidatu nahi zaitugu.\nSoftware librea eta bere periferiaren inguruko eztabaidak emateko zein gure berri izateko Matrix gela bat daukagu:\nHack.in#badakigu Matrix gela >\nMatrix gela aukeratzea gomendatzen dizuegu, baina Matrix erabiltzen ez dutenekin elkarlanean aritzeko Telegram talde bat daukagu.\nBien arteko zubi bat erabiltzen dugu. Hau da, Matrixen esaten dena Telegramera heltzen da, zein alderantziz:\nHack.in#badakigu Telgram taldea >\nMastodon.eus-en ere aurkituko gaituzu, nahiago baduzu Twitter ere badaukagu, baina askoz gutxiago elikatzen dugu:\n@hackinbadakigu@mastodon.eus profila >\nKaixo adiskideok, Pribatutasunaren behatokiaren lehen lotura 2016an gorde genuen. Urte berean sortu genuen Telegram kanala eta proiektuari egin genion azken ekarpena Mastodon-eko profil bat sortzea izan zen. Gaur arte, modu oso prekarioan kudeatzen genuen proiektu hau: XML fitxategi bat baino ez zen. Hemendik aurrera, Shaarli software librea erabiliz loturak modu egokiagoan kudeatzeko aukera eskaintzen digun …\n“Pribatutasunaren behatokia V1.0: bertsio egonkorrera heldu gara” irakurtzen jarraitu\nIepale! Aspaldi erabiltzen dugu Telegram. Bi talde. Gure barne eztabaidetarako bata eta elkartearen komunitatearekin berba egiteko bestea. Azkenaldian software Librea sustatzen duten talde askok beraien eztabaida taldeak Matrix izeneko berehalako mezularitza software libre eta banatu instantzia desberdinetara migratu dituzte. Gure artean hausnartu ostean (eta Librezalek egindako proposamen bat medio), hemendik aurrera, nahi duenari, aukera emango …\n“Zubiak eraiki ditugu” irakurtzen jarraitu\nEgun garrantzitsu bat daukagu esku artean, Azaroak 7. Ondo dakizuen moduan asteburu horretan ospatzen da Durangoko Azoka eta Hack.in#badakigu informatika elkarte askea Kabi@ gunean izango gara “Autodefentsa digitalaren hastapenak” tailerra burutzen. Bertan, Android sistema eragilea oinarritzat hartuz gure komunikazioak modu pribatu eta seguruago batean lantzeko oinarrizko kontzeptuak landuko ditugu hiru orduko tailertxo batean. Oinarrizko jakintza …\n“Autodefentsa digitalaren hastapenak Durangoko Azokan” irakurtzen jarraitu\nElkartearekin harremanetan jarri nahi izatekotan erabili inprimaki hau:\nEgiaztatu izaki adimenduna zarela: 5 × 10 =


About: Nabarra (boua)\nNabarra Eusko Itsas Gudarostearen boua zen. 1936ko urrian, Agirre lehendakariak Pasaiako PYSBEren lau bakalao-ontzi hartzeko agindua eman zion, tartean Vendaval izenekoa. Errepublikako guda-ontziteriak Vendavali brankan 101,6 mm-ko kanoia eta zubian metrailadore bi jarri zizkion. 1936ko abenduan, Vendaval bakailao-ontziari Nabarra birbataiatu zuten. 1937ko urtarrila eta otsailan, jadanik Nabarra izena zuen ontziaren popan 101,6 mm-ko kanoia jarri zioten. Itsasontziak 65,40 metroko luzera eta 10,40 metroko zabalera zuen eta 10 - 11 korapiloko abiadura ere har zezakeen. Nabarrak Eusko Itsas Gudarostean kapitain bakarra zuen: Enrique Moreno (1936ko urritik-1937ko martxora). Nabarrak misio nagusi bitan hartu zuen parte: * 1937ko urtarrilan ondorio gabeko kanoikadaren elkartrukea izan zuten Nabarra eta Velasco itsasontziak, azken honek Bilboko itsasadarra minatzen ari zela. * 1937ko martxoaren 5ean, euskotar bouek Canarias gurutze ontziari eraso zioten Matxitxakoko itsas guduan, eta euskotarrek Nabarra boua galdu zuten. Nabarra bouaren kapitaina, lehen ofiziala eta 32 gizon hil ziren, gainerako 20 gizon, batzuk zaurituak, Canariasek hartu zituen. Nabarrako gudariei haien ausardiagatik askatasuna eman zioten, Canarias gurutze ontziaren kapitainaren bitartekaritzari esker. (eu)\nNabarra Eusko Itsas Gudarostearen boua zen. 1936ko urrian, Agirre lehendakariak Pasaiako PYSBEren lau bakalao-ontzi hartzeko agindua eman zion, tartean Vendaval izenekoa. Errepublikako guda-ontziteriak Vendavali brankan 101,6 mm-ko kanoia eta zubian metrailadore bi jarri zizkion. 1936ko abenduan, Vendaval bakailao-ontziari Nabarra birbataiatu zuten. 1937ko urtarrila eta otsailan, jadanik Nabarra izena zuen ontziaren popan 101,6 mm-ko kanoia jarri zioten. Itsasontziak 65,40 metroko luzera eta 10,40 metroko zabalera zuen eta 10 - 11 korapiloko abiadura ere har zezakeen. (eu)\nNabarra (boua) (eu)


Entzima alosteriko - Wikipedia, entziklopedia askea.\nEntzima alosterikoak efektore izeneko substantziek kontrolatzen dituzten entzimak dira. Efektore horiek entzima alosterikoen jarduera baldintzatzen dute, entzima horiekin elkartzen direnean entzimen egitura eta konformazioa aldatzen dutelako.\nEntzima alosterikoekin lotzen diren efektore horiek bi motatakoak izan daitezke: inhibitzaileak eta aktibatzaileak. Entzimaren jarduera inhibitu edo aktibatzen dute, hurrenez hurren.\nEfektorea entzimari atxikitzen zaio gune alosteriko izeneko toki batean, bere konformazioa aldatuz. Gune alosterikoa ez da entzimaren gune aktiboarekin nahastu behar. Entzimari lotu ondoren, efektoreak gune aktiboaren konformazioa aldatu egiten du: aktibatzailea denean, entzimak afinitate handiagoa erakusten du substratuarekiko, eta erreakzio kimikoa azkartu egiten da; efektorea inhibitzailea denean, aldiz, entzima ez da substratuarekin lotuko eta erreakzio kimikoa ez da gertatuko.\nAlosterismoak zeregin oso garrantzitsua betetzen du hainbat bide metabolikotan. Bide horietan parte hartzen duten entzima asko entzima alosterikoak dira.


KOLORE-KOLORE – Txalopintxalo\nPublicado el 23 abril, 2020 23 abril, 2020 por aamaiaa\nAurkezpena nahikoa izan da gaian murgiltzeko?\nJakin dakizu gaurko argitarapenean erronka bat proposatuko dudala. Erronka koloreekaz lotuta doa batik bat baina baita zentzumenekin ere. Umetxoen adina eta ezaugarriak kontuan izanik egokitu beharra euki dut, erabiliko dugun materiala ez bait da guztientzat aproposa. Oraintxe ulertuko duzue zergatik.\nGaurko honetan JOLAS SENTSORIAL bat proposatuko dut. Jolas hau egiteko jogurra behar dugu beraz kontuan izanda oraindik ume batzuk esnekiak ez dituztela probatu baliabide bi eskainiko ditut. Horrela bakoitza bere egoerara moldatu ahal izango da.\nJAN AHAL DIREN MARGOAK\n1) Zer behar dugu?\nJogur griego naturala Koloranteak Ontzia\nOrri zuria Lastoa (pajita) Film transparentea\n2) Nola/zer egin:\n-Jogurra hartu eta ontzi batera bota.\n– Jogurrari kolorantea bota, 4-5 gota edo gehiago (norberak baloratu). Eta nahastu.\n-Zuria den oinarri bat prestatu. Nik orri zuri bat proposatu dut baina norberak erabaki dezake non egin. Kontuan izan aukeratzen duzuen espazioa zenbat eta zabalagoa izan umeak gehiago gozatuko duela.\nProposamen hau esnekiak probatu dituztenentzako da.\nOntzian egin dugun nahastea, aukeratutako oinarrira bota.\nBeste hau probatu ez dituztenentzako da.\nNahastea jaurti eta gero film transparenteagaz estali. Ertzak ondo finkatu.\n-Guztia dugu prest esperimentatzen hasteko. Ume bakoitzak modu desberdinean burutuko du ekintza. Burutzen baldin badu, noski.\nEdozein proposamen aukeratuz gero, zentsumen desberdinak landuko dituzte. Lehenik eta behin ikusmena: koloreek euren arreta erakarriko dute. Bigarrenik , ukimena: ziurrenik eskua berehala luzatuko dute aurrean dutena ikutu nahian. Hirugarrenik izan liteke usaimena edo dastamena. Baliteke baten batek usaintzea edo eta beste batzuek ahoan sartzea dastatzeko (hau lehenengo aukeran baino ez) edo biak. Halan da be, utzi iezaiozu umeari bere kuriositatez deskubritzen jan ahal duela. Probatu du? Gustuko du?\nBakoitzak bere erritmora burutuko du ekintza. Umeak ezer egiten ez badu ez dugu ezertara behartuko. Guk aukera eskainiko diogu baina erabakia berak hartuko du. Nahi badu egin egingo du, ez badu egin nahi ez du egingo. Lasai, ez da ezer gertatzen.\nIharduera hau eginez, umeak margotzeko modu berri batekin gozatuko du. Koloreak nahasten disfrutatuko du. Margoak probatzen eta bere testura suabea sentitzen ere.\nZin dagizuet esperientzia izugarri polita dela. Pringi-pringi ere bada. Umeak jogurrez beterik amaituko dute beraz helduok erabaki non eta zelan burutuko duzuen ekintza.\nNahi izanez gero, aukera duzue ihardueraren nondik norakoak niri erakusteko. Gogoratu email bidez bidali ahal dizkidazuela argazkiak: aapraiz@eleizaldeikastola.eus helbide elektronikora. Ez da derrigorrezkoa. Datu babesa dela eta kontuan izan blogean zein sare sozialetan argitaratu ahal direla. Argazkietan umeak ez dira zertan agertu behar, egindako edo lortutako erronkaren emaitza baizik.\nBeste barik agurtzeko momentua heldu da. Ea zer moduz doan erronka. Nik asko disfrutatu dut. Eta zuek?\nEntrada anterior “Oporrak” bukatu dira…\nEntrada siguiente JOLASA


Euskal Herriko 4x4 sokatira txapelketa igandean hasiko da Artziniegan - Bortziriak - Erran.eus\nEuskal Herriko 4x4 sokatira txapelketa igandean hasiko da Artziniegan\nTtipi-Ttapa 2019-11-08 19:00\nLaunaka ere lehiatuko dira Beti Gazteko neskak, Euskal Herriko txapelketan.\nBeti Gaztek laukoteak plazaratuko ditu gizonezkoen, emakumezkoen nahiz kategoria mistoan\nNafarroako zortzinakako sokatira txapelketa azaroaren 9an bukatuko da Lesakan eta Euskal Herriko 4x4 sokatira txapelketa abiatuko da biharamunean, azaroaren 10ean Artziniegan (Araba). Hain zuzen, gizonezkoek 320 kiloko kategorian eta emakumezkoe 240 kiloko kategorian lehen jardunaldia jokatuko dute, igande goizeko 11:30etik aitzinera. Bietan, Beti Gazteko tiralariak ariko dira.\nGizonezkoen kategorian, Lesakako taldearekin batera, Bizindar, Txantrea A eta B, Badaiotz A eta B, Gaztedi eta Ibarra lehiatuko dira. Emakumezkoen kategorian, berriz, Beti Gazterekin batera, Bizindar, Antsoain, Gaztedi eta Ibarra ariko dira.\nIgandean Artziniega hasi eta abenduaren 21ean herri berean bukatuko da Euskal Herriko launakako txapelketa. Gizonezkoak, 320 kilokoan ez ezik 300 kilokoan ere lehiatuko dira. Emakumezkoak, 240 kilokoan eta 260 kilokoan. Gainera, txapelketa mistoa ere jokatuko dute, 280 kiloko kategorian.\nArtziniegako jardunaldiaren ondotik, azaroaren 16an Laukizen (Bizkaia) eta azaroaren23an Ibarran (Gipuzkoa) jokatuko dituzte gizonezkoen 320 eta emakumezkoen 240 kiloko jardunaldiak. Segidan, gizonezkoen 300 kiloko eta emakumezkoen 260 kiloko txapelketa jokatuko dute azaroaren 30ean Araban (zehazteko), abenduaren 8an (zehazteko) eta abenduaren 14an Berriozarren (Nafarroa). Azkenik, abenduaren 21ean, txapelketa mistoa jokatuko dute jardunaldi bakarrean Artziniegan (Araba)\nLarunbatetako jardunaldiak 17:00etan hasiko dira eta igandetakoak 11:30ean.


Azken hamarkadan zehar, mundu mailan, drogen aurkako politikak heldutasunera iritsi dira. Drogen eskaintza mugatzera bideraturiko politikak, ekoizle diren herrialdeetan pobrezia murrizteko eta garapena bultzatzeko politikekin, eta, batez ere, erabiltzaileentzako tratamenduarekin osatu behar direla jakinekoa da gaur egun. Drogen aurkako borroka ulertzeko modu berritzaile hau emaitzak ematen hasi da dagoeneko, gaiaren inguruan Nazio Batuek urtero argitaratzen duten txosten honen arabera. Izan ere, gizartean arazo iturri nagusia diren kokaina eta heroinaren merkatuek egonkortzera jo dute munduko herrialde garatuetan. Hala eta guztiz ere, badira oraindik erronkak: nonbait, gaurdaino arazo sortzaile ziren substantzien kontsumoa egonkortu ahala, droga sintetikoen eta aztura sor dezaketen botiken erabilera hazi egin da. Gainera, tratamendu eskaerari buruzko datuetan oinarrituz, cannabisaren erabilera arazotsua hedatu egin dela ohartarazten du txostenak.


Posted at 10:38h idatzi du Ingartek Consulting | LinkedIn | 2019-10-28\nOrain dela aste batzuk esan genuen: Ingarteken ospakizunetan gaude! Hamarkada bat bete dugu, zuekin guztiekin ospatu nahi dugu eta mugikortasunaren esparruan baino ezin genuen egin.\nIngarteketik ekitaldi bat antolatzen ari gara gure 10. urteurrena dela eta, eta zu ere gonbidatuta zaude. Azaroaren 7an, osteguna, izango da Bilboko Euskalduna Jauregian (5H Terraza aretoan), 11:00etatik aurrera. ¡Ospatu gurekin Ingarteken 10. urteurrena!\nMugikortasunari buruzko azken joerak\nEkitaldia bi zatitan banatuko da, eta lanaldi erdiko iraupena izango du; bertan, aditu profesionalen eskutik, mugikortasunari buruzko azken joerak ezagutu eta eztabaidatu ahal izango ditugu; izan ere, arlo horretan iraunkortasunak gero eta pisu handiagoa du.\nHau da ekitaldiaren egitaraua:\n11:00-13:00 Mugikortasunari buruzko esperientziak hiri handietan. Hizlariak:\nMadrilgo EMTren proiektu eta azpiegitura teknologikoen arloko burua.\nBartzelonako Udaleko Mugikortasuna Kudeatzeko Saileko zuzendaria.\nMadrilgo Garraio Partzuergoko Plangintzako eta Kanpo Harremanetarako zuzendari ohia. Gaur egun, aholkularia da Munduko Bankua edo UITP bezalako erakundeentzat.\nBertaratuko zarela baieztatu baduzu, azaroaren 7an zure zain izango gaituzu Bilboko Euskalduna Jauregian. Eta oraindik zalantzan bazaude… animatu eta ospatu gurekin Ingarteken 10. urteurrena!\nEkitaldira joateko, zure posta elektrikoan jasoko duzun mezuan asistentzia baieztatu besterik ez duzu egin behar. Eta ez baduzu mezua jaso, idatziguzu eta gonbidapena helaraziko dizugu.\nEz galdu hiri-mugikortasun iraunkorrari buruzko adituen esperientziak zuzenean ezagutu eta entzuteko aukera. Halaber, sakonago ezagutu ahal izango duzu zer proiektutan egiten dugun lan, zer tresnekin eta gure taldea zein den.\nIngarteken mugikortasunari buruzko datuak informazio bihurtzen ditugu, bezeroari gastuak eta arazoak murrizten eta haren negozioa optimizatzen laguntzeko. Horretarako, eredu matematikoak, soziologia, teknologia eta ingeniaritza bateratzen ditugu. Zuzeneko bideak erabiltzen ditugu bezeroarengana eraginkortasunez iristeko eta merkatuko zerbitzurik onenak eskaintzeko.\nBadakizu zerk egiten gaituen desberdin?\nHiri, hiritar eta administrazio publikoei laguntzen diegu mugikortasunarekin, garraioarekin eta hiri-eremuetako irisgarritasunarekin pozik egon daitezen. Garraioa eta mugikortasuna denboraren eta kostuaren aldetik eraginkorrak eta iraunkorrak izan daitezen lortu nahi dugu.\nEta horrek gure helburua izaten jarraituko du. Zuekin batera lortu nahi dugun helburua. Bezeroak eta kolaboratzaileak Ingarteken funtsezko zutabeak zarete, beraz, guretzat hain berezia den efemeride honetan ere kontuan hartu nahi izan zaituztegu.\nAzaroaren 7an Bilbon itxarongo dizuegu!\n10. urteurrena, Adrià Gomila, bilbao, Bilbo, Carlos Cristóbal, Euskalduna Jauregia, garapen jasangarria, garraioa, Ignacio Uria, Ingartek, irisgarritasun jasangarria, Irisgarritasuna, mugikortasun jasangarria, mugikortasuna, urteurrena


Dinamoa.eus webgunea erabiltzeko baldintza orokorrak\nDinamoa.eus web gunea erabiltzeko baldintza orokorrak\nBaldintza Orokor hauen xedea da Dinamoaren webgunearen erabilera erregulatzea; webgunera sartzeko URL helbidea hau da: www.dinamoa.eus. Erabilera Baldintza Orokorrak egoteak ez du esan nahi Dinamoaren webgunea osatzen duten ataletara sartzeko beste xedapen edo baldintza batzuk ezin jar daitezkeenik.\n01. Erabilera baldintzak onartzea\nErabiltzaileek webguneko Erabilera Baldintza Orokorrak irakurri beharko dituzte.\nDinamoaren webgune hau erabiltzeak unean uneko lege-oharrak eta baldintzak ezagutzea eta onartzea dakar berekin; ohar eta baldintza horiek aurrerago daude azalduta.\nInformazio Gizartearen eta Merkataritza Elektronikoaren Zerbitzuen gaineko uztailaren11ko 34/2002 Legeari jarraiki, jakinarazi behar da www.dinamoa.eus web gunea SANAGUSTIN AZPEITIKO KULTURGUNEA KOOPERATIBA ELKARTEA-k sortu duela. SANAGUSTIN AZPEITIKO KULTURGUNEA KOOPERATIBA ELKARTEA (aurrerantzean DINAMOA) da gunearen jabea eta arduratzen dena mantentze-lanaz.\nSoreasu Auzoa z-g, 19, behea\n03. Webgunera sartzeko eta webgunea erabiltzeko baldintzak\nDinamoaren webgune ofiziala erabiltzea doakoa da. Dena den, gerta daiteke webgunean eskaintzen diren edo etorkizunean eskainiko diren zerbitzu batzuk ordaindu behar izatea; hala bada, behar den moduan jakinaraziko da.\nOro har, webgunean sartzeko eta webgunea erabiltzeko ez da izena eman behar, ez da erregistratu behar.\nHala ere, salbuespenak daude: zerbitzu batzuetara sartzeko erabiltzaileek Dinamoaren datu-basean izena eman behar dute. Kasu horietan, Dinamoaren webguneko erabiltzaileek ematen dizkieten datu pertsonalak Erabilera Baldintza Orokor hauetako 7. klausulan zehaztu bezala tratatuko dira.\nErabiltzailearen pasahitza beste norbaitek erabiltzen badu, erabiltzaileak jakinda edo jakin gabe, eta horrek hirugarrenei edo erabiltzaileari berari kalteak eragiten badizkio, Dinamoa ez da kalte horien erantzule izango.\nDinamoak erabiltzailearen pasahitza beste inori ez erakusteko konpromisoa dauka, salbu errekerimendu judizialen bat bete behar badu edo legezko agintari baimendunek batek eskatzen badio.\nDinamoaren webgunea erabili behar da Baldintza Orokor hauek eta aplika daitekeen legezko beste edozein xedapen beteta.\nDinamoak Erabilera Baldintza Orokor hauek betetzen ez dituztenei webgunean sartzea debekatzeko eskubidea dauka.\n04. Jabetza industriala eta intelektuala\n“Gako diseinua baino gehiago” izena eta web gunean agertzen diren bestelako bereizgarriak Dinamoarenak bakarrik dira; elkarteak, gainera, erregistratuta dauzka. Horien titular delako, Markei buruzko abenduaren 17ko 17/2001 Legearen 34. artikuluaren eta aplika daitezkeen beste arau nazional batzuen arabera, bereizgarri horiek trafiko ekonomikoan erabiltzeko eskubide esklusiboa dauka. Beraz, baimenik ez duten hirugarrenek erabiltzea debekatua dute.\nWebgunean, beste titularren bat duten bereizgarriak legezko jabeen baimenarekin jartzen dira; betiere, helburu komertzialik gabe eta eskubide esklusiboak errespetatuta.\nAurreko atalaren ildo berean, “dinamoa.eus” domeinu-izena eta webgunean sartzeko erabiltzen diren guztien titular esklusiboa Dinamoa da. Domeinu-izen horiek trafiko ekonomikoan bidegabe erabiltzea erregistrotik eratorritako eskubideak urratzea da eta urratze hori Legeak aurreikusitako neurriekin jazarriko da.\nEdukiak, testuak, argazkiak, diseinuak, logotipoak, irudiak, soinuak, bideoak, animazioak, grabazioak, ordenagailu-programak, iturri-kodeak eta, oro har, webgunean agertzen diren sorkuntza intelektual guztiak eta gunea bera, multimedia artelan gisa, egile-eskubideak babestuta daude, jabetza intelektualaren gaineko araudiak medio.\nBabes horretatik kanpo daude Dinamoarenak ez diren ordenagailu-artxiboak eta -programak, batetik, eta erabiltzaileek webguneko zenbait orrialdetatik, orrialde horietara sartu ahal izateko, deskarga ditzakeen doako (freeware) artxiboak eta programak, bestetik. Aplikazio horiek, betiere, jabari publikokoak dira, egileek hala nahi dutelako.\nErabiltzaileak Dinamoaren baimena dauka babestutako sorkuntza intelektualak, edukiak eta aktiboak (eskubide esklusibodunak edo gabeak) ikusteko, inprimatzeko, kopiatzeko eta disko gogorrean edo bestelako euskarri batean gordetzeko, baldin eta helburua pertsonala eta pribatua bada, banatzeko edo merkaturatzeko asmorik gabea; betiere, aipatu eskubideak eta edukiak ezin dira aldatu edo deskonpilatu. Erabilera pertsonal hori bidezkoa da hemen aipatu egile eskubideak eta jabetza industrialeko eskubideak errespetatzen badira; alde horretatik, erabiltzaileak ez du lizentziarik jasotzen.\nOrobat, museoek, liburutegiek, fonotekek, filmotekek, hemerotekek eta artxiboek, izan publikoak, izan erakunde kultural edo zientifikoan integratuak, ez dute Dinamoaren baimena eskatu behar webguneko edukiak eta, oro har, sorkuntza intelektualak (eskubide esklusibodunak edo gabeak) erreproduzitzeko, baldin eta irabazi asmorik gabe eta ikertzeko bakarrik egiten badute.\nBeste edozertarako erabiltzeko, Dinamoak baimen zehatza eman behar du, idatziz.\nWebguneko erabiltzaileak aipatu eskubideak errespetatzeko eta eskubide horiek kaltetu ditzaketen ekintzak ez burutzeko konpromisoa dauka.\nOrain arte esandakoaren ildoan, webguneari lotutako Dinamoaren jabetza industrial eta intelektualeko eskubideak baimenik gabe erabiltzen badira edo aipatu eskubideen jabetza eta titulartasuna urratzen bada, ekintza hori estatuko eta nazioarteko legeek ezarritako neurriekin jazarriko da.\nAlde horretatik, Dinamoak espreski gordetzen du beretzat jabetza intelektual eta industrialeko eskubideak babesten dituzten ekintza zibilak eta penalak burutzeko eskubidea.\nDinamoaren webgunean web orrialde independenteetarako estekak daude. Esteka horien xedea da kulturarekin eta hezkuntzarekin zerikusia duten interneteko beste informazio-iturri batzuetarako sarbidea erraztea; web orrialde horien egileen jabetza intelektualeko eskubideak, betiere, errespetatu egiten dira.\nHalaber, Dinamoaren webgunera sartzeko estekek Baldintza Orokor hauetan aipatu Dinamoaren jabetza intelektual edota industrialeko eskubideak errespetatu behar dituzte.\n06. Erantzukizun salbuespenak\nwww.dinamoa.eus webgunean agertzen den informazioa, propioa eta hirugarrenena, “jaso bezala” jartzen da; informazioa zehatza eta eguneratua dela ez da bermatzen. Beraz, Dinamoa ez da informazio hori erabiltzeak sor ditzakeen kalteen erantzule.\nHalaber, Dinamoa ez da hornitzaileek, erabiltzaileek eta hirugarrenek emandako edukiaren zilegitasunaren erantzule.\nEdozein modutan, Dinamoak arduraz aritzeko konpromisoa dauka, webgunean zilegi ez diren edukiak ager ez daitezen eta, horrelako edukiren bat agertzen bada, kentzeko edo ikusten ez uzteko.\nAurreko paragrafoan esandakoari lotuta, argitaratutako dokumentuek nahigabeko huts teknikoak edo akats tipografikoak izan ditzakete, eta Dinamoa ez da horien erantzule; dena den huts eta akats horien berri izan bezain laster konpontzeko konpromisoa dauka.\nWebguneko estekak medio (publizitatea izan dezakete ala ez), erabiltzaileak Dinamoaren webgunea uzten du. Esteka duten guneak ez daude Dinamoari lotuta, salbu kontrakoa esaten bada. Gauzak horrela, Dinamoa ez da esteka horiek medio eskuratzen den edukien erantzule, ezta eduki horien aldaketen, erabileraren eta eskuragarritasun teknikoaren erantzule ere.\nHala, Dinamoak arduraz aritzeko konpromisoa dauka, webgunean legez kanpoko edukiren bat agertzen bada, berehala kentzeko.\nDinamoa ez da webguneko foro iraunkorretan eta noizbehinkako hizketaldietan adierazten diren iritzien erantzule. Edozein modutan, Dinamoaren asmoa da mekanismo horiek behar bezala erabiltzea, jendearen duintasuna eta Espainiako Konstituzioak aitortzen duen adierazpen-askatasuna errespetatuz.\nWebguneko informazioa, aurkezpena eta zerbitzuak aldizka edo noizbehinka aldatu egin daitezke; Dinamoak hori egiteko askatasun osoa dauka eta ez die erabiltzaileei jakinarazi behar.\n6.2 Webgunearen funtzionamendua\nDinamoak ez du erabateko pribatutasuna bermatzen webgunean; izan ere, baimenik gabeko hirugarren batzuek nola dabilen jakin dezakete.\nDinamoa ez da informatika-birusek eragin ditzaketen kalteen erantzule; birusik eza ez dago bermatua.\nGunea gaizki badabil, Dinamoa ez da horren erantzule; baldin eta gaizki badabil ezbeharren bat gertatu bada, ezinbesteko kasuren bat izan bada, premiazko mantentze-lanak egiten ari badira edo Dinamoari ez dagokion zerbait gertatu bada.\nDinamoak erabiltzaileei jakinarazten die sistemetan cookieak izan ditzaketela. Cookieak web zerbitzariek nabigazio-programetara bidaltzen dituzten argibideak medio sortzen diren informazio-artxibo txikiak dira eta erabiltzailearen ordenagailuaren direktorio jakin batean gordetzen dira. Cookiek ezin dute erabiltzailea identifikatu, baina erabiltzailearen IPa izan dezakete.\nDinamoak erabiltzaileei jakinarazten die “proxy-cachea” delako zerbitzua izan dezaketela inplementatuta; zerbitzu horren helburua da web orriak eta ftp artxiboak biltegiratzea, sarearen errendimendua hobetzeko, eta sare korporatiboarentzat arriskutsuak ez direla egiaztatzea. IP bakoitzak eskatutako URL helbideak bakarrik dituzten zerbitzu horretako erregistro-fitxategi edo “log” direlakoak aldizka kendu egingo dira, Segurtasun Informatikoko Araudiak zehaztutako periodikotasunaren arabera. Dinamoak datu horiek ez ditu emango, salbu errekerimendu judizialen bat bete behar badu edo legezko agintari baimendunek batek eskatzen badio.\nDinamoak erabiltzaileei jakinarazten die sareko jarduerak monitorizatzeko zerbitzuak izan ditzakeela, informazio-sistemen segurtasuna arriskuan jar dezaketen intzidentziak gertatzen direnerako. Monitorizazio horren osagarri gisa alerta-sistema bat erabil dezake; sistema horren arabera, beharbada, noizbehinkako esku-hartzeak egin beharko dira, arriskua sor dezaketen ekipoak identifikatzeko eta, hala badagokie, saretik kanpo uzteko, funtzionamendua normaldu arte.\n07. Datu personalak babesteko politika\nZuk zeuk zuzenean emandako datu pertsonalak isilpean tratatuko ditugu, eta kasuan kasuko tratamendu jardueraren arabera gordeko ditugu Dinamoa izanik titularra.\nDatuen tratamenduaren helburua Dinamoak kasuan-kasuan betetzen duen tratamendu jardueraren araberakoa izango da.\nDatuak tratatzen ditugu Dinamoak dituen lege eginbeharrak betetzeko, interes publikoaren izenean edo tratamenduaren arduradunari esleitutako botere publikoen izenean burutu beharreko eginkizun bat betetzeko, eta, tratamendurako interesatuaren adostasuna behar izanez gero, egintza positibo argi baten bidez eman beharko da.\nEdozein pertsonak dauka eskubidea jakiteko Dinamoan nola tratatzen diren bere datu pertsonalak.\nInteresatua bazara, eskubidea duzu zure datuak atzitzeko, zuzentzeko, ezabatzeko eta transferitzeko, tratamendua mugatzeko edo tratamenduaren kontra egiteko eta tratamendu automatizatu batean soilik oinarrituta dagoen erabaki baten objektu ez izateko. Eskubideak horiek izanik, eskubideok egikaritu ahal izango dituzu Dinamoan, Soreasu Auzoa z-g, Azpeitia (Gipuzkoa) helbidean, edo posta elektronikoz “Kontaktua” orriko formularioaren bitartez.\nDinamoa-k datuen babesaren arloan daukan politikari buruzko informazio osoa lotura honetan dago eskuragarri: Pribatutasun Politika\nWebgunearen iraupena mugagabea da, baina Dinamoak zerbitzu batzuk edo denak eteteko edo bukatzeko eskubidea dauka; erabaki horren berri, gainera, ez die erabiltzaileei aurretik jakinarazi behar.\n09. Aplika daitezkeen legeak eta jurisdikzioa\nDinamoaren webguneak eztabaidarik eragiten badu, eztabaida hori Espainiako jurisdikzioan bideratuko da. Alderdiek Bilboko Epaitegi eta Auzitegiei eta haien nagusiei men egin beharko die; gainera, foruei uko egingo diete, espreski, foruak badituzte eta aipatutakoen desberdinak badira, noski.


Udal Elkarteak abian jarri du, bigarrenez, “EKITEN, ekintzaile eta enpresarien ekosistema” programa - Ayuntamiento de Orio\nCurriculum de Orio\nLudoteca y Gazteleku\nUdal Elkarteak abian jarri du, bigarrenez, “EKITEN, ekintzaile eta enpresarien ekosistema” programa\nAldi berean, beren arteko harremana sustatu nahi dugu eta izan ditzaketen beharrei erantzuteko laguntza eta baliabideak eskaini.\nEkimen ugari 2019an\n“EKITEN, ekintzaile eta enpresarien ekosistema” programaren baitan hainbat proiektu garatu ziren 2018an.\nUrola Kostako Enpresa Sustapeneko zerbitzutik, ekintzaile eta enpresarien negozio-ideiak landu eta sendotzeko hainbat ekimen jarriko dira martxan aurten, betiere adostutako bi helburu nagusi hauei erantzuteko:\nEkintzaile eta enpresarien lana eskertu, baloratu, azaleratu eta zabaldu.\nEkintzaile eta enpresariek izan ditzaketen beharretan oinarritutako ekimen eta prestakuntza ezberdinak antolatu.\nDagoeneko eman zaio hasiera aurtengo programari. Hain zuzen ere, urtarrileko azken astean, ekintzaileei edota mikroenpresetako enpresariei bideratutako sare sozialei buruzko 12 orduko ikastaroa egin baita.\nIldo beretik, otsailerako aurreikusita dago ekintzaile eta enpresari txikientzako prestakuntza saio bat. Gizarte Segurantzaren baitako autonomoen legedian 2019rako dauden berrikuntzei buruzko tailerra egingo da. Saio bakarreko ikastaro trinkoa izango da. Guztira, ordu eta erdiko prestakuntza emango da Urola Kostako Udal Elkartearen egoitza nagusian. Otsailaren 22an, goizez: 09:30etik 11:00etara.\nMartxoan salmenta eta komunikazioari buruzko hainbat tailer praktiko egingo dira (laster zabalduko dugu informazioa).\nPrograma honi buruz eta urte osoan egingo diren ekimenei buruz informazio gehiago jasotzeko, hona jo:\nFacebook: Ekiten – Urola Kosta


Adierazpen instituzionala plazaratu du Aiarako Koadrilak LGTBIQfobiaren Aurkako Nazioarteko Eguna dela eta - - Aiaraldea.eus\nAdierazpen instituzionala plazaratu du Aiarako Koadrilak LGTBIQfobiaren Aurkako Nazioarteko Eguna dela eta\nAiarako Kuadrilla 2018-05-15 07:00\nMaiatzaren 17a LGTBIQfobiaren aurkako Nazioarteko Eguna dela eta, Aiarako Kuadrillak dibertsitate afektibo eta sexuala zein genero identitate anitzak ospatzen dituen eskualdea aldarrikatu nahi du, heterosexualitatea araua ez den eskualdea, LGTBIQ kolektiboari egindako erasoak zigorrik gabe uzten ez diren eskualdea. LGTBIfobiak ez du soilik pertsonen askatasuna arriskuan jartzen, baita gizarte osoaren ongizatea ere.\nGaur, Kuadrillak hitz ematen du Eskubide Sexualen Adierazpen Unibertsala aldeztu eta sustatuko duela, bai eta Nazio Batuen Erakundeko Giza Eskubideen Kontseiluak 2014ko irailaren 26an onetsitako ebazpena ere, eta gure elkartasuna adierazten dugu publikoki munduko hainbat lekutan sexu orientazioarengatik eta genero identitatearengatik jazarpena, tortura eta bazterkeria jasaten dutenekin.\nEra berean, Aiarako Kuadrillak bere gain hartzen du sexualitate, genero eta desio anitzak ikusarazteko konpromisoa, eta LGTBIQ taldekoen kontrako diskriminazioari, estigmatizatzeari eta bortizkeriari aurre egitekoa, berdintasun politika publikoaren bidez.\nHala, Kuadrillak sexu eta genero aniztasunaren gaia lantzen jarraituko du:\n*LGTBIQ ikuspuntua zehar-lerro bidez txertatzen programa eta ekintza guztietan: hezkuntza, gizarte zerbitzuak, osasuna, aisialdia, gazteak eta umeak, helduak… betiere LGTBIQ kolektibo eta mugimendu feministarekin koordinatuz.\n*Hezkidetza programen barruan, hezkuntza zentroekin eta Berritzegunearekin koordinatuta.\n*Hitzaldiak eta erakusketak antolatu eta koordinatuko ditu herritarrak kontzientziatzeko, Aiaraldeko Berdintasunerako Gunearekin eta gainerako Berdintasun Zerbitzuekin batera, betiere, LGTBIQ kolektibo eta mugimendu feministarekin koordinatuz eta beraien ekarpen guztiak jasoz.\n*Kuadrillako weborrialdean, LGTBIQfobiari aurre egiteko baliabideen berri emango da, herritarrek gaiari buruzko informazioa izateko.\n*Azkenik, Kuadrillako egoitzan, ortzadarraren bandera jarriko da maiatzean eta ekainean, genero eta sexu aniztasunaren aldeko konpromisoa bistaratzeko.\nAmaitzeko, dei egiten diegu herritarrei Aiaraldean maiatzaren 17ko kanpaina dela eta, antolatutako ekintzetan parte hartzera.